amanoisuno/poetBack huggingface dataset:
秋懷次黄仲甄韻  其二 李流謙 
破曉庭皋一葉風，年華苒苒笑羈窮。獨携拄杖行溪曲，恐有挐音出葦叢。世界大千塵偶集，人生三十日方中。只須飽飯隨緣過，矰繳何曾到塞鴻。
喜晴 李流謙 
一秋今日是新晴，晚稻懸知有幾分。抱濕庭蕪猶靡靡，傍暄溪卉欲欣欣。顛風料理丹楓樹，返照留連白鷺羣。摇落只供騷客恨，故應長倚醉醺醺。
重陽偶成 李流謙 
百尺危樓倚瘦藤，輕陰小令正秋深。山雲洗刷供晴眺，杯酒飄浮笑淺斟。漠北烽煙空抵掌，水南松竹每經心。紅萸紫菊誇强健，醉帽無人獨自簪。
宿高橋懷仲明 李流謙 
闌干投晚俯煙霏，全不支梧酒力微。沙鳥犯寒猶獨立，林烏趁暝已先歸。繚愁亦笑溪爲带，障遠端疑樹合圍。歲晏客天無好夢，最憐清露漬人衣。
太平宮 李流謙 
一馬騰騰上翠微，松風瑟瑟解吹衣。故宮亂後仍華壯，使者年來果是非。何日身能牀蘂笈，只今心自託金徽。兩林不到猶遺恨，落照銜山勸客歸。
送家連父解綿竹丞 李流謙 
猿臂將軍數自奇，白頭州縣竟何爲。斲墁未盡成風巧，測管才窺澤霧姿。流水繞除空日日，西山拄笏謾時時。一杯相送貧無力，剩有新詩說去思。
送計祖仁雒縣丞 李流謙 
青青楊柳灞橋斜，滿酌清樽莫嘆嗟。可是因循成別緒，只應咫尺便天涯。未論流水千竿竹，且看春風一縣花。渺渺故園情最苦，不知歸夢屬誰家。
次韻彥博中秋不見月 李流謙 
露華浸竹冷娟娟，想象嫦娥能少年。萬事只堪搔短髮，一杯不擬問高天。駸駸夜色投書幌，的的心期在釣船。可笑薄雲工料理，何曾遮却一分圓。
學中曝御書次少虞韻 李流謙 
晴暾煜煜眩晨光，洗眼來窺雲漢章。身拜玉階元夕夢，手披金笈有天香。風翔鳳翼尤妍媚，雲捲奎躔不覆藏。尚想承平閒氣象，從臣鵠立侍君王。
李花 李流謙 
春寒怪底一分加，元是東君雪作花。已後殘梅矜夜魄，强隨飛絮舞朝霞。霜葩薦斚何人共，碧實堆盤儘客誇。爲汝泫然應有意，騷人端是感年華。
井上即事 李流謙 
九陌黄塵涴客裾，隨人亦恐到茅廬。朝朝山色供憑檻，夜夜溪聲伴讀書。可要功名驚宇宙，分知骨相合樵漁。晚來小艇衝煙出，江上有人爭賣魚。
挽郭敦復 李流謙 
太少城中斂板初，識公鸞鵠自清癯。持心要是忠厚者，遇事决非章句儒。豺豹欲前終落爪，參辰無地可彎弧。他年白鶴同歸否，猶有髯龍老未枯。
送王和叟赴果州 李流謙 
芝蘭祇合在階庭，公子翩翩更老成。白日朱門三列㦸，黑頭華轂再專城。一樽別酌心先醉，萬里歸橈夢易驚。欲問樓高高幾許，跨渠僊鶴到瑶京。
晚飲趙惟直以果薦知所從來酌以一大杯 李流謙  洞庭湖
猶带枝頭淡淡黄，飽經十月洞庭霜。且傾蜀客千杯酒，頗記吳姬三日香。可得一餐逢玉屑，故應百感爲瓊漿。此江幸自東流去，何不和根移取將。
送張子勤九隴尉 李流謙 
老鳳高棲雛鳳飛，山林鍾鼎各相宜。出門馬首亭亭去，斂板胸中落落奇。頗憶濁醪過我夜，正愁碧草送君時。如何數日中年味，恰是今朝聞子規。
貽長松寺慈禪師 李流謙 
一年山色好相看，欲去仍來倍黯然。大士初無留客意，幽人更結住山緣。梨花村落清明後，梅子園林五月前。我已到家春亦老，酒杯猶足趁流年。
用宇文龍圖韻贈龍華印老 李流謙 
少年一口吸西江，聖處端能走季咸。浄觀清泠橫一水，遠懷孤秀揖千巖。溪雲卧久看頻度，山日談餘訝半銜。便欲瘦筇來問訊，上方應恐隔僊凡。
再用韻送印老 李流謙 
抖擻孤懷十日談，不將幽憤託巫咸。別來斷雁虛秋信，夢破驚猿憶曉巖。脫葉趁風聲互答，歸鴉赴日影相銜。臨分半偈無多惜，濁骨憑師爲點凡。
挽楊彥序 李流謙 
長憶君家得雋多，庭前桂樹想婆娑。岱雲觸石才膚寸，溟浸稽天但一波。頗欲弛韝觀縱擊，可堪伏櫪起悲歌。人生泡焰都難據，惟有豐碑屹不磨。
閏重陽有感次宋景文公韻 李流謙 
濛濛煙雨濕閒愁，往燕來鴻共遠遊。引滿白醪欣再熟，儘開黄菊耐深秋。眼前節物重憑檻，醉裏商歌緩擊甌。苦愛佳名歎塵爵，淵明高興轉悠悠。
寄李仲明 李流謙 
夜床風雨憶相過，節物驚人奈老何。只有孤鴻知我意，每因明月爲君歌。千山夢去無由到，一字書來已覺多。餘耳向來真義合，不知底處便容戈。
寄劉德父 李流謙 
解携仍是一年餘，本自情親聽迹疎。子去合登青瑣闥，人言方駕短轅車。向來花月空餘夢，近日詩文定起予。塞鴈若知懷遠意，寄書聊爲問何如。
別費檢正二首  其一 李流謙 
香案前頭自乞歸，歸心先逐鴈西飛。豈關松菊吾身重，偶託蓴鱸此意微。行樂不妨千騎擁，照人何必萬釘圍。兒曹悵惜先生笑，付與醇醪定是非。
別費檢正二首  其二 李流謙 
主人愛客客留連，敢比荆州遇仲宣。親奉綺談逾十日，空勞清夢隔三年。未能輕去田園樂，那得長居几杖前。真約賞音無幾箇，故應感激易潸然。
桃花 李流謙 
自然穠臉與深唇，一味繁紅也絕倫。滄海浪傳千歲種，武陵應有四時春。去年崔護詩仍在，前度劉郎意獨親。亦要清樽相料理，可能但倚筆如神。
即事 李流謙 
寒食已過風日好，城郭稍背郊原幽。雙扉晝閉亦何事，一杖携春仍浪游。但覺桃花成老大，不知楊柳尚風流。霜螯臘蟻君須醉，細雨疎簾罷遣愁。
游野航次元應韻三首  其一 李流謙 
平地坐我帆檣中，翠峯出沒工爲容。輕鷗舞晴沙照影，蒼蛟吼浪雪薄胸。漁舠繫月江一曲，樵斧斫雲山幾重。詩翁忽來吐佳句，物色才情元一宗。
游野航次元應韻三首  其二 李流謙 
日落未落空明中，琉璃夜色開天容。一江不浣清浄目，百榼能平碨磊胸。神山在前若可到，江妃去人無數重。錦袍酌酒醉起舞，跨鯨僊人乃吾宗。
游野航次元應韻三首  其三 李流謙 
掛起西窗橫笛中，白鷺亦有佳客容。江風脫幘吹短髮，明月入戶窺愁胸。只須茅茨補疎漏，安用樓觀相複重。人生趣尚各天性，古人願識韓朝宗。
遣興  其一 李流謙 
不於蝸角更稱兵，放下諸緣即太平。但有千篇足傳世，不須二頃可謀生。盤餐麤糲聖賢事，門巷蕭條千古情。緩炷爐熏引輕吹，道人心念一絲橫。
遣興  其二 李流謙 
邂逅成功一世驚，不知元逐衆人耕。結茅容我庇風雨，識字教兒記姓名。閒輒吟詩真苦相，醉能遣客即真情。晚來溪月延微步，浴鷺浮鷗俱眼明。
遣興  其三 李流謙 
翛翛楊柳倚門斜，客至遥疑靖節家。半世功名閒日月，百年生理仰桑麻。只知上將元屠狗，不信通侯亦種瓜。靜想升沉堪一笑，清樽且趁未殘花。
遣興  其四 李流謙 
向來穴紙笑癡蠅，猶覺文章是小乘。四壁圖書聊隠几，半窗風雨屢挑燈。卑枝早厭鳴岡鳳，尺水難留跨海鵬。未試屠龍一分手，可能問舍愧陳登。
遣興  其五 李流謙 
疎疎簾色映蒼苔，屋角諸峯曉翠開。蝶護殘花癡不去，鳥爭餘食慣仍來。向來棲遁初無意，從古經綸別有才。抱杖風前一長嘯，破愁安得即時杯。
遣興  其六 李流謙 
小窗日影轉悠悠，卷盡殘書却到頭。香茗半甌輕列鼎，好詩千首勝封侯。朱絃無復人三歎，白璧空慙我屢投。酒好但宜供客醉，癡兒可忍換涼州。
遣興  其七 李流謙 
楚客近添蘭九畹，渭川新長竹千尋。叵堪多病侵豪氣，猶喜長閒契宿心。滿眼圖書吾事定，杜門香火佛緣深。海波倒立風霆峻，未省鱣鯨竟陸沉。
江月二首  其一 李流謙 
秋江與秋月，誰遣恰相和。借我蓑衣著，三人亦未多。
江月二首  其二 李流謙 
皎皎映澄漪，千尋沒到時。篙師輕轉櫓，可惜碧琉璃。
姚和中母夫人年八十二殊增獨無之嘆因遺小罌使歸爲壽副以一絕 李流謙 
舍肉增長嘆，分甘助淺斟。贈君椒柏酒，慰我蓼莪心。
長灘 李流謙 
乍脫驚濤恐，猶爲曲木看。昔人憎勝母，吾亦畏長灘。
雲莊耕者 李流謙 
莘野樂堯舜，谷口豈真卿。自是不可掩，區區非近名。
過東州境見耕 李流謙 
驅牛耕側坡，牛困人柰何。我念田家苦，東州苦更多。
偶題  其一 李流謙 
小溝溶漾可涉，彩舫夷猶不驚。晚酌忽逢名酒，當時打破愁城。
偶題  其二 李流謙 
遥岑數寸斜日，楊柳一江晚烟。追恨風拘雨阻，那知鴈後花前。
關王祠  其一 李流謙 
諸葛張陳已上，將軍未數黥韓。暝夜險途風雨，令人懸想辛酸。
關王祠  其二 李流謙 
萬人傑誰可敵，千載名終不磨。此地晚鐘晨梵，生前鐵馬金戈。
先公三池祠室學官相傳占爲公署同年李南才毅然欲復其舊貽以四絕句  其一 李流謙 
老僊有力在斯文，廩士餘糧但一塵。列屋誦絃知所自，杏壇今秀幾株春。
先公三池祠室學官相傳占爲公署同年李南才毅然欲復其舊貽以四絕句  其二 李流謙 
末俗何由到古人，傷心祠室漫名存。風榱雨棟那堪說，石刻汙漫像設昏。
先公三池祠室學官相傳占爲公署同年李南才毅然欲復其舊貽以四絕句  其三 李流謙 
一椽不得留遺愛，百世寧能保奉嘗。豚犢無稱益先美，碎碑伐樹亦尋常。
先公三池祠室學官相傳占爲公署同年李南才毅然欲復其舊貽以四絕句  其四 李流謙 
一念愛親無彼此，向來情義篤年家。稍伸九地幽幽恨，此事期君可咄嗟。
次韻嘲落梅代梅答二絕  其一 李流謙 
不是春愁減素肌，從來鶴骨可能肥。便將夢裏一般看，恐是幽人作蝶飛。
次韻嘲落梅代梅答二絕  其二 李流謙 
吹開吹落本無心，萬物自秋還自春。若把穠花校枯寂，本無諸妄亦無真。
彥博歸自劍陽其家梅已半落作詩見示因次其韻  其一 李流謙 
爲問春從何處歸，晚村烟雨細絲絲。從來漏洩冤庭柳，點檢分明是此枝。
彥博歸自劍陽其家梅已半落作詩見示因次其韻  其二 李流謙 
溪水泠泠欲雪天，風鬟霧鬢不勝寒。定同子美鄜州月，應恨閨中只獨看。
彥博歸自劍陽其家梅已半落作詩見示因次其韻  其三 李流謙 
愛惜濃香恐過時，劉郎何事苦歸遲。只應昨夜幽窗夢，飛到君邊未可知。
梅花  其一 李流謙 
昨夜臨溪一樹開，人言應與鴈俱回。霜葩只在寒梢上，却是春風自去來。
梅花  其二 李流謙 
殷勤蝶障與蜂遮，一點幽香不許賒。歲歲相逢只如此，問花羞我我羞花。
梅花  其三 李流謙 
照影月斜寒瀨淺，吹香風細夜簾疎。萼綠華來誰得見，借君雲珮與霞裾。
梅花  其四 李流謙 
似嫌潔白太清寒，故著微紅略破顔。俯仰聊同閒草木，不妨游戲住人間。
梅花  其五 李流謙 
道人一味著幽禪，誰遣天花到眼邊。亂插銅缾看盡日，向人終是好因緣。
戲贈智淵師二偈  其一 李流謙 
芙蕖元不植高原，插向紅爐色更鮮。拖取門前擔糞漢，滿堂金玉富熏天。
戲贈智淵師二偈  其二 李流謙 
江北江南喧世界，陪了草鞋多少錢。嚇得小兒成底事，何如參我竹匕禪。
有以狀元紅牡丹見遺戲作一絕 李流謙 
含笑嫣然燦曉霞，龍頭一種絕諸家。東風有意憐枯枿，乞與佳名不乞花。
海棠 李流謙 
十二仙人玉琢欄，带晴带雨總宜看。東君不許尋常見，可忍狂風滿地殘。
二月十七日同子友過宇文氏莊觀海棠二絕  其一 李流謙 
漸老花羞人不羞，枉因風雨結春愁。意行忽欲江東去，錦帳三分半未收。
二月十七日同子友過宇文氏莊觀海棠二絕  其二 李流謙 
長橋納納裊東風，倒射斜陽千丈紅。晚色自佳人不見，青山翠霧碧波中。
信口十絕  其一 李流謙 
細雨蕭蕭懶出門，爐薰消盡有餘溫。案頭不著閒文字，時把楞嚴信手翻。
信口十絕  其二 李流謙 
縛虎斷蛟空有意，毀車殺馬且偷閒。憑君呼我爲居士，一味臨流與看山。
信口十絕  其三 李流謙 
漫說昭君第一人，氈車萬里託羌渾。君王下詔求傾國，不爲琵琶略斷魂。
信口十絕  其四 李流謙 
只須終日醉騰騰，冷看榮枯本不曾。蟻子側坡逢白雨，婁囉與鈍兩無憑。
信口十絕  其五 李流謙 
山僧三十尚童烏，危坐相看一語無。沸鼎可憐魚欲爛，不知眼底著冰壺。
信口十絕  其六 李流謙 
園林換葉日初長，竹閣蓮塘意思凉。除却種花并釀酒，更無一事可思量。
信口十絕  其七 李流謙 
庭前幽草何人種，又是緣階數尺長。主管風光元要此，可憐魏紫與姚黄。
信口十絕  其八 李流謙 
早眠晏起從疎懶，醉舞狂歌任性靈。丈八蛇矛胸次著，人言屈子愧劉伶。
信口十絕  其九 李流謙 
慕陶徵君吾本意，我亦能耕妻肯鋤。贏得少年腰脚健，芒鞋却自勝肩輿。
信口十絕  其一○ 李流謙 
獻玉遭刖我自笑，因黥得封人未量。百年相勸但飽飯，從渠蟻穴自侯王。
絕句  其一 李流謙 
圍爐獨擁夜深紅，已是摧頹一老翁。斷簡半披還半掩，如今不作蠹書蟲。
絕句  其二 李流謙 
霜乾木脫氣堅明，病骨驚寒亦强行。折得梅花全未吐，不應於我尚含情。
口占 李流謙 
午照當窗樹影疎，靜聽㶁㶁水鳴除。便將一日平分了，半用酣眠半讀書。
予客三池王正卿以四絕見寄次其韻  其一 李流謙 
山房鏁劍澀生塵，獨鶴沙邊久念羣。我有好詩誰畫得，一江殘照數峯雲。
予客三池王正卿以四絕見寄次其韻  其二 李流謙 
夢中行盡好山川，照水征鴻影自寒。若向紫巖樓上過，爲傳片紙報平安。
予客三池王正卿以四絕見寄次其韻  其三 李流謙 
佳人望斷日平西，可意相逢眼底稀。漫說携家終是客，開愁唯有醉淋衣。
予客三池王正卿以四絕見寄次其韻  其四 李流謙 
我來在處說君名，小軸人爭睹鳳星。放却他時能致此，定知阮眼爲君青。
薛公肅訪山中偶出不值公肅留詩次其韻  其一 李流謙 
一舸初從帝所還，綵衣照日眩斕斑。今君已出雲天近，我尚無錢可買山。
薛公肅訪山中偶出不值公肅留詩次其韻  其二 李流謙  西湖
紫極朝歸謝往還，新篇落筆爛彪斑。烏藤拈起都閒事，且看西湖處處山。
再次才夫韻二絕  其一 李流謙 
燈窗仍有卷披黄，此地重來似故鄉。安得清江都是酒，勝金滿屋笏堆床。
再次才夫韻二絕  其二 李流謙 
木生殊不願青黄，雨露根深無有鄉。臺省從渠登衮衮，未妨老子卧胡床。
譙令以眎堰絕句見示次其韻  其一 李流謙 
疲氓糠覈自能肥，一箇何曾吏扣扉。鳳指翠梧求友集，蝗無綠野蔽天飛。
譙令以眎堰絕句見示次其韻  其二 李流謙 
我瘠不妨天下肥，期公他日到黄扉。憫農一念通精祲，定遣驚雷霹靂飛。
次韻立春後餘寒二首  其一 李流謙 
挾冷朝陽未吐光，小池猶有夜來霜。東君自識沈潜意，誰道陰柔解變剛。
次韻立春後餘寒二首  其二 李流謙 
絳帳何時得罷開，爲君嘆息首空回。亦知彈鋏無人聽，收拾清詩分付梅。
次黄仲甄峽中韻二絕  其一 李流謙 
衆流自作一門去，老子閒爲三峽游。弭棹初逢雲雨館，轉帆便是帝王州。
次黄仲甄峽中韻二絕  其二 李流謙 
連日舟橫拍岸風，祗應身世在疎篷。旅床獨繭皆愁緒，青鏡明朝即老翁。
舟中 李流謙 
販鹽賈客夜吹笛，賣菱女兒朝刺船。沽酒得魚能不醉，幾錢堪買此江天。
觀漁舟 李流謙 
晚晴吏退漫憑欄，注目溪光巧映山。忽見漁郎輕盪槳，宛如相見在花間。
坐上呈葉守 李流謙 
暝紫朝青千萬層，使君衙退剩登臨。東華明日軟紅裏，欲看此山無處尋。
宿白羊二絕  其一 李流謙 
入得瞿塘始斂愁，峽山行盡放眉頭。澄江一道元如許，自在身心自在舟。
宿白羊二絕  其二 李流謙 
古柳維舟带暝陰，夜寒剪剪到衣稜。客中不覺年華換，小市人家已試燈。
次樂磧 李流謙 
客裏何曾得展眉，偶逢一笑莫相違。酒濃燭暗真宜醉，風色蕭蕭愁欲歸。
濟源廟海子內有二黿人以將軍目之投餠餌則至 李流謙 
我欲燃犀起蟄雷，漫誇海蘸紙錢灰。將軍不是池中物，也爲區區餠餌來。
七月十六日離鄂渚 李流謙 
一萍泛泛幾時休，昨日黄州又鄂州。醉語醒來都不記，小灣才轉失南樓。
新灘三首  其一 李流謙 
叢祠風俗尊淫祀，灘戶生涯利客船。儵忽未興酬德意，不知曾有此山川。
新灘三首  其二 李流謙 
漁父長歌招屈子，女兒高髻學昭君。雖存九辨欲誰繼，便有琵琶那忍聞。
新灘三首  其三 李流謙 
蜀船南來去未休，吳船西上到沙頭。人生能著幾兩屐，三峽風烟替往愁。
小孤二絕句  其一 李流謙 
蜀犀無用苦奔忙，百尺江心如許長。無數鸕鷀巢徹頂，只將險絕作尋常。
小孤二絕句  其二 李流謙 
瑶池縹緲是吾家，嘗憶清觴覆九霞。霧鬢風鬟天下飾，可須人世俗鉛華。
舟中  其一 李流謙 
大小孤山專絕險，上中水府柄幽權。行人股慄船頭拜，小艇橫江來覓錢。
舟中  其二 李流謙 
帆風不飽櫓聲遲，正是波平月上時。今夜不知何處泊，買魚沽酒犒舟師。
蕪湖即事三首  其一 李流謙 
燒痕吹盡荻芽生，江南二月春禽鳴。閒倚柁樓看遠水，依依楊柳故園情。
蕪湖即事三首  其二 李流謙 
南人重魚長食鮮，小魚棄擲不論錢。老翁操網兒弄槳，一家生理在漁船。
蕪湖即事三首  其三 李流謙 
社風連日舟行遲，社公有馬誰能騎。不妨酌我盎中綠，依舊離騷醉讀時。
瓜步兩絕  其一 李流謙 
顛風惡浪雨喧豗，往事愁中一笑咍。江上有人來喫酒，故應虎子是瓊杯。
瓜步兩絕  其二 李流謙  长江
阿堅狼狽伏狸奔，豈是長江解有神。猶憶當年南伐語，會知正朔不歸人。
蘄步四絕句  其一 李流謙 
去歲南乘下峽舟，西歸仍此聽巴謳。題橋亦淺丈夫事，未贖當年犢鼻羞。
蘄步四絕句  其二 李流謙 
數峯遥指峽中山，漸喜岷峨氣象還。萬里虎頭華髮將，只求生入玉門關。
蘄步四絕句  其三 李流謙 
一樽相屬慰蹉跎，酒債街頭苦不多。饒舌小僧休口藐，年來何事不消磨。
蘄步四絕句  其四 李流謙 
燒紙船頭祭水神，杯盤燈火夜青熒。老巫得珓舟人喜，想象靈君醉未醒。
偶成  其一 李流謙 
驕陽前日擬鎔金，積雨逢秋却厭淫。本自乘除無德怨，枉勞嗔旱復嗔霖。
偶成  其二 李流謙 
小溪淺涸如焦釜，一雨朝來萬馬奔。舉手欄邊誇海若，已無餘瀝到缾盆。
偶成  其三 李流謙 
黄流衮衮蹴天來，截岸夷洲不可裁。鳬鶩疆封遽如許，莫貪浩渺徑須回。
偶成  其四 李流謙 
畏日得凉才小愜，因秋感歲却成悲。君看八萬四千劫，只在爐熏起滅時。
偶成  其五 李流謙 
爺娘把筆祝功名，四十衣衫半是塵。倦去引杯成獨嘯，兒癡失學未須嗔。
偶成  其六 李流謙 
未老形骸足自支，唯憂多病釀成衰。詩書猶作發丘將，稽首竺乾真我師。
偶成  其七 李流謙 
樂天已貴盃常把，元亮雖貧飲亦豪。等是逍遥吾自擇，不能爲白但爲陶。
偶成  其八 李流謙 
有弟書來喚我歸，客情偏覺雨聲知。恰當濁浪粘空際，正是青山到夢時。
偶成  其九 李流謙 
眼入平蕪隔暝霞，有兄官滿未歸家。三人兄弟仍三處，指點飛鴻一嘆嗟。
偶成  其一○ 李流謙 
仲明我友一肝腸，愛子慇勤出妙方。病後藥囊真壁壘，老來貝葉是資糧。
過長橋予醉卧不及觀用仲甄韻 李流謙 
長橋萬古入騷吟，跕跕輕帆卷夕陰。醉卧不知清景失，老㕙電掣笑秋鷹。
富池祠  其一 李流謙 
卷雪樓高首重回，江東那得許人材。只應漢鼎三分後，便有英雄一聚來。
富池祠  其二 李流謙 
蕭何識信在逡巡，此事從來妙若神。不是將軍難著眼，正應黄祖是凡人。
富池羅漢院有錢希白中大科赴信州別駕時所題詩有陳朝柏二絕句  其一 李流謙 
聖世能收晁董策，孤舟來唱鄂君歌。一看獻納元台表，可特脩名在異科。
富池羅漢院有錢希白中大科赴信州別駕時所題詩有陳朝柏二絕句  其二 李流謙 
皮膚脫落餘真實，須鬣蒼浪閲歲華。突兀一根叢棘裏，不知幾見後庭花。
題富池羅漢院 李流謙 
竹深樹老小禪關，關對江淮千古山。萬舶堆中江上樂，時時簫鼓寺前還。
登寶公塔  其一 李流謙 
樹老巢翻鷹亦化，錫飛近地鶴猶驚。太平寺主今安在，潮打山圍建業城。
登寶公塔  其二 李流謙 
三尺杖頭閒一把，興亡隨分百餘年。我來但愛松風好，覓得僧窗一覺眠。
再遊蔣山  其一 李流謙 
寒山寺裏立斜暉，只有垂楊自在垂。不待新亭成灑涕，向來已識寧馨兒。
再遊蔣山  其二 李流謙 
六經豈解亡人國，萬卷平生最苦辛。只作卧龍嗟晚悟，當年人畏近前嗔。
客中二絕  其一 李流謙 
客中有夢自難成，未了風聲又雨聲。二十五聲秋夜點，誰人數得甚分明。
客中二絕  其二 李流謙 
角聲定自與誰語，月色不應無爲明。已作楊花著泥久，無多心事惹愁生。
對月戲簡坐客 李流謙 
夜凉溪月等閒斜，半折寒蘆委雪花。一葉與君從此逝，松江烟雨著浮家。
巫山一何高七絕  其一 李流謙 
巫山一何高，片片朝雲飛。靈雨滿旗神女去，夜月吹笙神女歸。
巫山一何高七絕  其二 李流謙 
巫山一何高，積翠擁陽臺。欲向楚臣誅綺語，莫問襄王來不來。
巫山一何高七絕  其三 李流謙 
巫山一何高，鸞停鵠飛舞。上頭有路通紫霄，正恐朝元從此去。
巫山一何高七絕  其四 李流謙 
巫山一何高，山空夜寥寥。我有不餐烟火句，黄冠留作步虛謠。
巫山一何高七絕  其五 李流謙 
巫山一何高，羽衣飄婀娜。歸寧金媼到瑶池，爛熟蟠桃求一顆。
巫山一何高七絕  其六 李流謙 
巫山一何高，駘蕩壺中春。玄猿莫遣上山去，偷飲仙漿醉攪人。
巫山一何高七絕  其七 李流謙 
巫山一何高，曉雨發黛青。癡兒休作髻鬟看，浪起矛㦸生心兵。
下巖 李流謙 
掃雲躋絕磴，倚竹破蒼苔。凍澀冰簾捲，塵侵佛閣摧。僧殘無給侍，墨妙雜輿臺。就使匆匆去，猶勝不一來。
秋日漫興二首  其一 洪邁 
江湖久客日思家，坐覺微霜上鬢華。節序又催秋後鴈，風光爭發雨前花。倦遊已夢莊生蝶，不飲何憂廣客蛇。怪底朝來衣袖薄，一川白露下蒹葭。
秋日漫興二首  其二 洪邁 
一夕西風木葉飛，畫梁落月淡餘輝。銀燈夜照還家夢，金剪親裁寄遠衣。霜信早隨新鴈至，素書深訝故人稀。無因爲謝東曹掾，鱸熟蓴香莫便歸。
庚戌正月十四日同友人丁晉年王蔚之謁普照塔 洪邁 
孤塔騖霄漢，晴影金碧眩。重來得寓目，歸枕尾殘汴。緬懷何姓人，哀禱傾淮甸。是身如皎月，有水著處現。彈指遍大千，何止數鄉縣。惟應因緣地，聊爾共流轉。顛危悔勒馬，善涉悟覓扇。君看悔與悟，只在一轉盼。至人獨何心，示此禍福變。當知夙緣定，莫作邪道見。哀哉衆生愚，積惡稔天譴。云何一朝急，頼此香火薦。我來適燈夕，寶蠟明邃殿。還揩客眼塵，重睹浮屠面。朝來塔上鈴，告我風色便。平淮一回首，岸容失葱蒨。
曉過吳縣 洪邁 
舟行有嚴程，越國常曉發。雙艪兀殘夢，起坐窺落月。人家岸野水，霧雨籠邃闥。遥憐瑣窗人，欹枕聽嘔軋。
陪餘杭張無垢先生飲 洪邁 
先生結屋在人境，門巷蕭蕭作冰冷。紛紛入眼不入意，坐客千言不相領。叩關聞我倒屣迎，重解舊榻塵埃生。向來妙處久不吐，一挽天漢崑崙傾。共說別來經世事，我言所向皆兒戲。胸中磈礧不用澆，便有清愁說無地。士林師範六一翁，先生合在伯仲中。願言終賜指歸處，爲君敬作曾南豐。
於潛道中 洪邁 
山行厭犖确，理策扶敧危。綠野三兩家，一息知可期。冉冉晴林端，炊烟裊晴暉。居民豐且樂，恐是太古遺。那知都邑間，百索困鞭笞。繁華今何有，半作道旁羸。
度芙蓉嶺 洪邁 
幽泉端爲誰，放溜雜琴筑。山深春未老，泛泛亂蕊馥。娟娟菖蒲花，可玩不可觸。靈根盤翠崖，老作蛙蚓蹙。褰裳踏下流，濯此塵土足。何當餌香節，浄洗心眼肉。餘功到方書，萬卷不再讀。晚歲窮名山，靈苗縱穿斸。
信州禪月臺上 洪邁 
玉峯點寥廓，霄漢疑可梯。玉水環城陰，灧灧方拍隄。層臺擅二美，吾策時一携。何當蠟我屐，更欲照以犀。塵勞不相赦，竟類窮途迷。吾生麋鹿爾，不羨駕輅驪。向來丘壑懷，語發人所詆。長安黑頭公，玉勒朝金閨。山林出戲言，廣己無端倪。誰收遮日手，歸把耕雨犁。紛紛塵土中，等是舞甕雞。頗聞山水間，幽子飯藿藜。行當踐此語，絕境同攀躋。
送禪師往妙香寺元住雲溪 洪邁 
道人捨幽居，誰管溪上雲。此身白雲耳，遑暇南北分。頗聞妙香山，天花雨繽紜。宴坐丈室間，歷亂舊衲紋。山前路悠悠，山後水沄沄。應觀川途客，念我奔走勤。豈無香火緣，他年往相羣。飽食跛鐺飯，稀摘幽澗芹。當令枕花臺，白社掩前薰。
坐睡 洪邁 
坐久睡屢兀，手失未了書。清風脫然至，心醒得我娛。起看孤隙光，了不移錙銖。云何短夢中，萬境生須臾。嗟彼市朝子，百巧營其軀。安知非夢役，過眼滅無餘。至人有達觀，那與世賢愚。不須無言子，同上崑崙墟。
游山光寺 洪邁 
寺藏兩山腹，路轉百步陰。登高試病脚，掬冷清煩襟。敗壁龕石刻，歲月不可尋。惟應查公石，俯仰閲古今。屋古囷枝挂，摧頹力難任。何當咄嗟辦，嗣彼鐘梵音。興衰豈關吾，得酒且滿斟。歸路有溪月，攬之醒吾心。
送建州徐生 洪邁 
人羈天地間，誰非一浮萍。泛然偶相值，便有離合情。君家武夷下，歸路塵眼明。我生愛山者，夢寐秀色橫。秋風送客去，把手更心傾。爾逢山中人，爲我寄此聲。
贈覺師 洪邁 
覺師儒門秀，脫屣世故早。那知軒冕味，夙悟心已槁。惟餘章句習，心境時相惱。如人生於齊，而即楚鄉老。雖遭楚人咻，微音或清好。固無益生死，亦未妨至道。家山亦何有，骯髒衣間窖。叢林選佛場，一擲想盆倒。云何慰故居，俛仰待華皓。他年空手歸，子語吾爲老。幸分曹溪水，萬刼付一澡。
休寧村落間有奇石如彈子渦所出宜養石菖蒲程德藻許以餽我以詩督之 洪邁 
君家綠溪上，岸曲溪成渦。渦間石無數，水蹙相蕩磨。誰嘗掬而戲，一一印指螺。我欲往取之，擁此菖蒲窠。石罌注新汲，幽姿發清哦。夫子許餉我，往督書已多。願言速寄與，起此泉石痾。
效淵明 洪邁 
人生本無事，况我麋鹿姿。一墮世網中，永與林壑辭。此行獨何事，豈不爲寒饑。弱歲慕古人，頗覺世好卑。那知齒髮邁，終然此心違。春風到山澤，魚鳥亦知時。我行何日休，流目瞻長岐。且用陶翁言，一觴聊可揮。
酬馬退翁見示之什 洪邁 
我家大江左，江水日夜東。遥瞻發源處，乃在西南窮。相望邈異境，正北一水通。故令我與子，迹遠心自同。我生寡所諧，强顔紅塵中。倦飛矯歸翮，饑吟咽寒蛩。獨欣得吾子，萬慮一笑空。時時出秀句，醒我如風松。當知山澤臞，不鄙犀角豐。彈冠實伊始，此生各飛蓬。卜鄰應未必，即事聊從容。
戲答胡汝能 洪邁 
吾生苦中狹，與世枘鑿乖。平生素心人，耿耿不滿懷。汝能伯始後，遊世如嬰孩。相逢握手語，便作塤篪諧。時時笑謂我，如子患未涯。執古以規今，求合誠難哉。涉世幸未遠，子車尚可回。我介足怨忌，君通絕嫌猜。不見山巨源，雍容居鼎台。不見嵇中散，絕交自可哀。賢愚心自了，短韻共一咍。
謁吳公路許借論衡復留一日戲作 洪邁 
幽獨不自得，駕言款齋廬。殷勤主人情，投轄恐回車。轄亦不須投，此去將焉如。惟憂酒錢盡，使吾詩腸枯。會合曾幾何，可復自作疎。更當留一夕，帳中搜異書。
新秋 洪邁 
幽人無與娛，耳冷百不聞。新米熟未知，但覺市酒醇。滄洲散秋色，山水逾清新。一醉不忍獨，念我存故人。
道中得雨 洪邁 
吾行田野間，吁嗟連數村。千山收宿雨，谿作黄梅渾。漸看風葉底，一洗龜坼痕。餘功被行客，稍壓旱塵昏。
道中 洪邁 
驕陽久自殺，一雨蕩龜坼。田夫夢亦好，翻隴已幽咽。朝來喜相晤，一飽心已决。翻翻風葉亂，嫋嫋露芒出。去年禾欲秀，積潦滿秋澤。今年豈堪旱，束手就溝壑。我生拙謀口，藜藿甘如蜜。向來真過計，憂民豈吾職。赤子天可憐，嗟人獨何力。何須事兒戲，合沓來賀客。稍欣新稻熟，社酒行可覓。當同扶路翁，醉歸舞南陌。
無題 洪邁 
前年溪上秋風時，主人酒熟烹黄雞。歸來醉倒睡便著，父老喚起牛羊蹊。此生一醉寧易得，未辨身爲貴人客。征西將軍爾何人，那用尊前驚墮幘。朅來閩越再經秋，聞道軒名涎已流。懸知得酒推不去，此客有轄何須投。今我正爲奔走役，空想題詩滿高壁。若逢落魄姓回人，爲問何時定相覓。
書窗對月 洪邁 
天公自厭雨，一夕開寒晴。霜風浄曠野，鴻落有餘聲。饑鴉得林靜，霽月素窗生。慰開睡眼色，一洗空花橫。故人千里餘，壺濁誰與傾。遥知勸影杯，共此通夕情。今冬有奇事，三見飛玉英。明年溪上路，誰餉雨中耕。
宿野人家 洪邁 
夢裏滄波摇一葉，覺時正受肩輿兀。人家一宿晚可投，新席槁梧香更滑。霜前䆉稏收百畝，稚子新能牧鵝鴨。我生本是个中人，挾策久矣猶能說。
度石棟嶺 洪邁 
我行欲安適，策馬踰山樊。谷深不可瞬，危磴爭猱猨。坡陀兩山間，寂歷三家村。茅簷青裙婦，蓬髮薪烟昏。敲冰那可飲，分我一掬溫。郎樵晚未歸，客至不與言。不奉沙頭巵，肯投柳下門。作詩配國風，行者式其藩。
用退之韻賦新霽 洪邁 
春泥窘幽步，苔上屐痕少。新晴一褰衣，綠葉藏啼鳥。方塘灧宿漲，古鏡窺清曉。華顛忽自笑，綵羽墮驚矯。瞻言雲中耕，縹緲穹脊繞。歸把東皋犁，此念何日了。
送金確然歸弋陽 洪邁 
昔我雲溪居，送子雲溪濆。重來問何如，笑指溪上雲。一別四周星，坐此世故紛。衰顔兩非昔，華髮粲可耘。我纏風樹悲，終日無一欣。子乃菽水憂，尚此奔走勤。對牀語未終，懸知便離分。霜風吹客袂，別意如絲棼。子歸葛陂上，去路接鄉枌。歸夢尚隨子，何當歎離羣。
至節日建州會詹士元 洪邁 
嗟予身百憂，佳節過倥傯。客愁隨綫增，歸思與灰動。當年從子日，未覺百慮重。高堂遶牀呼，一擲有餘勇。那知客天涯，相對寒骨聳。歲月曾幾何，鬢絲今種種。忍饑山藥煮，附煖地爐擁。深藏斷往還，衰病脫拜拱。興言望鄉關，雲物方鬰滃。空餘相屬意，杯酒久不捧。
用前韻答翁子靜 洪邁 
客心既岑寂，節物亦倥傯。幽籬菊初暗，深壑梅已動。古人微尺璧，顧謂寸陰重。欲從夫子遊，掣肘媿不勇。松高節磊砢，鶴老格清聳。當知山澤臞，誰羨將相種。一官戲人間，叢書以自擁。微言聞緒餘，三歎手輒拱。青天本寥廓，不受雲霧滃。願言瞻清明，茗椀不辭捧。
微雨 洪邁 
端居身百憂，况乃貧病俱。天公頗相愛，相愛雨我蔬。藥區曉晴新，日薄生意蘇。衛生固未必，一飽行可圖。故園天一涯，茆荆誰爲鋤。崢嶸歲云晚，此念當何如。
寄題叔父池亭 洪邁 
一壑久藏勝，數椽忽開亭。方塘蔭瓦影，浄見魴鯉行。主人有嘉招，轉柁失高城。不知幾摇兀，杙舟上崢嶸。尊酒酌芳醁，園蔬煮柔青。翩翩射鴨弓，一笑翻綵翎。那知海陬姪，斗粟忘歸耕。餘生信萍梗，歸夢識林坰。漲水有回波，故鄉豈無情。一醉會有日，因之濯我纓。
贈謝彥翔 洪邁 
我本世味薄，寸田足自營。年來荆棘盡，稍有梨棗萌。但恐骨相凡，未敢希長生。陳留達人後，未齔犀角盈。舊游記三山，幽夢徹九清。邇來三十年，但覺膏粱腥。幽尋飯綠髓，默卧誦黄庭。顧我塵土中，深慰夙心傾。仙人吳門卒，解后煩寄聲。相期朝金闕，鶴馭何時征。
考亭陳國器以家釀餉吾友人卓民表民表以飲予香味色皆清絕不可名狀因爲製名曰武夷仙露仍賦一首 洪邁 
二年飲水閩中村，忽見玉醴傾蠻尊。涓涓醍醐灌熱腦，耿耿沆瀣明朝暾。旱塵久漲塵市暗，渴夢欲挽江湖吞。何人遠致雙鯉信，知我來扣羅雀門。不須邀月已清絕，尚恐熨齒當微溫。要從華池吸真液，豈獨玄鬢薅愁根。微茫已識投轄客，娬眉似返當壚魂。奇功誰續伯倫頌，妙意要與淵明論。胸中我自有涇渭，筆下君已傾崑崙。詩成寄與約他日，飲君與我空瓶盆。
久旱新歲乃雨 洪邁 
高田土可籭，下田不受犁。遺蝗憂插啄，况乃麥未齊。赤子天自憐，溝壑忍見擠。雨逐新歲來，停雲忽凄凄。莫辭三日霖，爲作一尺泥。汪汪既沒膝，灧灧仍拍隄。漸看蓑笠出，笑語喧畛畦。我欲與寓目，父老同攀躋。此身羣萬生，擾擾舞甕雞。曾亦無幾求，脫粟配羹藜。永言故隴耕，老眼路凄迷。好收歛手版，鋤耰歸自携。
春日與卓民表陳國器步出北郊 洪邁 
灼灼桃吐華，濯濯柳垂縷。芳菲挽人出，春力乃如許。嗟余閉門客，佳節過不數。不因可人呼，那得幽步舉。客如山陰勝，詩作斜川語。誰言一尊酒，妙處合千古。歸來讀殘書，耿耿霜月苦。空餘流落心，三歎非吾土。
蔬飯 洪邁 
蕨拳嬰兒手，笋解籜龍蛻。薦羞杞菊間，采斸烟雨外。嗟余飯藜藿，咽塞舟泝瀨。朝來二尾魚，一飽良已泰。充腸我誠足，染指客應嘅。平生食肉相，蕭瑟何足頼。王郎催牛炙，韓老憶鯨鱠。俠氣信雄夸，戲語亦狡獪。吾師魯顔子，陋巷翳蓬艾。執瓢不可從，一取清泉漱。
戲贈吳知伯 洪邁 
條侯得劇孟，吳楚坐可馘。我知無能爲，失此一敵國。偉哉奇男子，俠氣橫八極。書生復何者，骯髒老筆墨。刺口論安危，事往竟何益。匹夫嘯空野，驚塵一方塞。區區空有意，浩蕩洗鋒鏑。何如吳王孫，語輒面浮赤。交游得朱亥，負販鄙膠鬲。腰間鐵絲箭，上鏃紫塞翮。笑指蛇豕區，滅此而後食。諸公未備知，欲薦恨無力。明日我過君，烹牛啖社客。當書游俠傳，令子姓名白。
送僧 洪邁 
空中世界紛河沙，不知底處爲天涯。乾坤百億在指掌，觸處與子同一家。云何猶作去來想，千里一跌毫釐差。坐令契闊費星紀，嶺雲欲寄山川遐。撥眉相對此何日，丈室浄掃餘天花。詩毫辨舌久投閣，萬竅寂歷風無譁。爲君游戲出三昧，妙處那復相聱牙。往將妙響應空谷，一任飛錫凌蒼霞。
書僧房 洪邁 
陸續流泉自成句，來擁紅爐聽山雨。道人更有深深處，語曲如珠蟻絲度。几硯無塵寒欲霧，雕盤篆破孤螢吐。味如嚼蠟那禁咀，茶甘未回君莫去。
題蘆鴈屏 洪邁 
征鴻坐何事，天遣南北飛。蕭然如旅人，無情自相依。孤葦吹欲折，秋風不勝威。冥冥一孤鶱，空費弋者機。寒聲落烟渚，相應不我違。嗟吾識此情，手納空嘆欷。安知丹青師，落筆乃庶幾。畫形孰不工，畫意識者稀。他時因吾句，購此千金揮。
題臨賦軒 洪邁 
蒼山圍岑寂，下有一水奔。閉戶卧風雨，束蒿翳籬藩。寥哉祇樹人，心遠忘世喧。此身自蘧廬，長物餘此軒。鳥語幽夢斷，香橫經帙翻。未成借路行，自要窺潺湲。遠師淵明意，不媿靈澈魂。月度了無迹，風行偶成痕。心境兩清妙，尺喙何由吞。賦詩安所取，碧雲未足論。何當揣朱絲，窈眇絃我言。
答併安江師送米 洪邁 
不見道人久，天涯歲云除。朝來食指動，忽接送米書。念師折脚鐺，五合未省餘。雖無覆餗禍，尚有乞食逋。云何憐孤客，日受饑火驅。未曾貸監河，矧肯索胡奴。誰言斗升意，矯矯超萬夫。嗟予事筆耕，輕棄南畝鋤。慁煩方外客，此計良已疎。何時事粗了，歸葺五畝居。生涯寄綿竹，豈即非良圖。不爲泉壤蚓，願學江湖魚。
陳德瑞饋新茶 洪邁  长江
空山冥冥雲霧窗，春風好夢敧殘缸。朝來果得故人書，微凸而么犀鍔雙。貴人爭買百瓔珞，此心兒女久已降。坐觀市井起攘袂，念之使我心紛龐。領君此意九鼎重，我雖有力安能扛。何時來施三昧手，慰我渴夢思長江。
次韻希旦喜雨 洪邁 
驕陽挾酷暑，何啻虎而翼。高田土可籭，況乃耕與植。風伯真可訟，雲合吹復拆。那知下土民，糟粕配橡實。古佛栖巖隈，旱沴豈我責。應緣賢令尹，閔雨丐法力。積陰暝山谷，流潤凄几格。朝來賀客散，置酒浣愁疾。古詩成雲外，險句動潛蟄。旋看蓑笠出，競喜溝澮溢。誰言令與佛，念我一何悉。嗟吾困蒿藜，最覺民可恤。何當問牛喘，免使訴魚失。九關虎豹守，懷此欲安適。誰哉此心同，吾飽將何日。
古風二首寄汪明道  其一 洪邁 
紫蘭初茁芽，深壑終自秀。骯髒蕭艾中，不采則誰咎。兒曹逐紛華，壯士保窮陋。應知此詞同，萬世無先後。
古風二首寄汪明道  其二 洪邁 
俗士白人眼，從誰明此心。不欲故人見，訶我車轍深。蕭然江上廬，客卧詩書林。得句不相寄，誰賞氣駸駸。
建安道中 洪邁 
吾生意行初不謀，汎汎何啻波中鷗。携家來作閩海夢，三年客食天南陬。我先人廬在何許，大江之左道阻修。奉新家有手足愛，隻身歸掃先梧楸。旋當來此營斗粟，南北顛倒無時休。此心轉與世事左，自作磨蟻將誰尤。安知不滿達者笑，窮達一戲如觀優。咄哉吾語亦已墮，且與造物同浮游。
書事呈元聲如愚起莘三兄 洪邁 
隠吏朱墨暇，飽眠北窗風。時呼方外客，逃暑尊酒中。寂寞杜拾遺，四壁口不供。坐取盤餐款，哀哉豈天窮。何如平生友，磁鐵間不容。每懷千里駕，今作五斗逢。吏行散鳬鶩，楸局收鸞龍。共話十年舊，事往如飛蓬。浮榮真一戲，何者爲窮通。應須河漢語，浄洗芥蒂胸。僕夫適在門，客醉尊亦空。更爲後日約，及此芙蓉紅。
寄題起莘家義軒 洪邁 
貞觀盛德後，餘慶未渠央。舊聞閩海家，欲縱燕山芳。教子嗣先訓，開軒翼中堂。地偏市朝遠，几浄書簡香。先生陳太丘，飯糜百憂忘。弟子俱羯胡，不聞觸屏僵。一變豪俠窟，遂成鄒魯鄉。下車里門外，他年看諸郎。坐上紆素髮，詵詵立冠裳。我詩自可絃，請以侑壺觴。
梅花 洪邁 
山深春未動，沙淺水欲冰。玉梅於此時，靚粧略無朋。露蕊欲的皪，月枝挂鬅鬙。儼如江漢女，可愛不可陵。他年江南路，曉粧犯嚴凝。尋香烟雨中，橫斜插茅簦。却數今幾日，癡如秋後蠅。北嶺枝欲空，誰與扶一登。聊分窺水影，依我照字燈。坐使惜花夢，臨風脚騰騰。昔如夢中蝶，今學桑下僧。了知菩提長，念起我何曾。
十一月十九日與仲猷大年綽中美中飲於南臺 洪邁 
空山欲暝雲冥冥，玉梅半開吾眼青。此身垂欲走塵土，聊復舉酒看崢嶸。折腰向人不知恥，故園可鋤在千里。金昆石友一開眉，珍重道人相料理。楚江東岸先人廬，竹君安否久無書。歸歟何時應白首，我若食言如此酒。
春社齋禁連雨不止賦呈夢得 洪邁 
歲豐農猶饑，歲惡何可說。哀哉半菽氓，罪歲同一舌。年時旱塵漲，臈盡不見雪。青皇忽雨我，萬頃麥苗活。令尹民父母，溝壑思手挈。祈年祓齋居，有酒不忍設。那知桃李徑，狼籍香泥滑。芳意一如此，坐恐及鶗鴂。郊原佇開晴，出勞南畝饁。秋成已在眼，一醉宇宙豁。更呼湔裙人，勸此側帽客。和公斜川詩，磨石鑱歲月。
次韻夢得見示長篇  其一 洪邁 
雉馴不因媒，鳩煖自呼婦。詩成桃李陰，知是霹靂手。簿書我亦厭，丘壑渠自有。却憐支離疏，飽食得薪槱。俗夫嘗世味，甘苦半噦嘔。知公超然處，心跡兩無垢。愁陰老芳物，蟲鳥故相誘。浪蕋費收拾，柔條可結揉。豈無我輩人，一醉開笑口。那知市門底，客倦枕兩肘。眼高可人稀，命蹇亨運偶。平生願執鞭，見謂余小友。細觀豈弟心，宜在帝左右。却來塵埃中，寂寞對五柳。鷇音藏鵠羽，正待荆雞剖。學政容窺譜，問字當載酒。虛名翻誤夢，恐坐箕與斗。言詩終不稱，永媿賦瓊玖。
次韻夢得見示長篇  其二 洪邁 
身閒書有味，吏傲俗不親。小窗據物表，掃盡心眼塵。令尹垂珠玉，敲門喚行春。作意向芳物，吾車曾未巾。愁陰入病骨，鳩婦聲亦嗔。冥冥三日雨，桃李迹已陳。空餘深枝間，一一青子新。穠芳殿春晚，猶堪慰佳辰。酴醿曉粧靚，芍藥醉臉勻。白萼簪嫋嫋，風枝倒粼粼。言當呼短舞，抵掌回雙顰。年來得相從，稍覺安沉淪。豈不挂俗事，察公極清真。眼中醉鄉路，風味良獨醇。流光不容玩，尺璧何足珍。漓俗益可厭，願言勤問津。
牡丹酴醿各一首呈周宰  其一 洪邁 
珍藂壓朝露，無人羞欲敧。春風醉香骨，綽約不自持。誰憐曲肱人，一笑遺絃姿。不言意可了，君醉當勿疑。
牡丹酴醿各一首呈周宰  其二 洪邁 
妝淡洗逾靚，肌香薰不成。皎然月露姿，一笑午景晴。聊移夢蝶牀，相對戶不扃。誰令風雨暴，睡起春縱橫。
次韻夢得淺紅芍藥長句 洪邁 
十日愁陰病不出，卧看春歸無計惜。詩翁遣送淮海春，衰眼熨開雲霧拆。胭脂注臉勻未遍，肉紅借酒生春色。了知造物著意深，傾倒春工不餘力。年來不顧溱洧女，載酒非公復安適。且將妙句寫餘妍，欲立佳名付精識。一春頗困歌湮沒，回首紛華三太息。願言乞與洗心方，歸對爐香誦周易。
宿禪寂院 洪邁 
夢中一葉摇江湖，困睡不覺身籃輿。眼明佛屋麗丹碧，瓦鴟鐵鳳凌空虛。疲民日者困苛索，半作頳尾相濡魚。鵜鶘數罟兩不置，肯念竭澤明年無。道人誰與辦此事，斤琢千指開渠渠。頗疑如幻三昧力，上方手攬歸吾廬。了知舌本法輪轉，咄嗟檀施爭奔輸。不辭割愛一念善，誰謂歲惡窮民愚。書生袖手對溝壑，力不能援心煩紆。事無大小成者少，談說治亂何區區。調卑絃急誠齟齬，鑿圓枘方尤闊疎。古今罪歲同一口，撫掌一笑皆愚儒。
詩約范直夫遊萬葉寺觀瀑泉 洪邁 
范侯隠下吏，夙尚本丘園。身投攫金市，聚書以自藩。炯然如孤月，不受黄流渾。要知句律工，競病何足論。我生羣末俗，涇渭同一源。同心無楚越，傾蓋如弟昆。人生各有役，不暇捧一尊。風蒲挂南浦，念欲東南奔。對牀定何夕，青燈照晤言。懸知吟詩處，千尺銀河翻。
次韻夢得見示之什 洪邁 
居楚求齊音，美惡不同土。諠豗俗物華，鮮復有佳處。時從玉璧人，商略窮萬古。詩如粟牛戲，誤得摩頂許。望道渺逾遠，浮生真暫寓。忍持尺璧陰，空作秋蟲語。微言倘傾倒，河漢濯肺腑。向來說詩口，自此行可杜。
送甌寧魏生赴武舉 洪邁 
建安少年請纓客，橫槊賦詩兩無敵。辭家去作入彀英，氣拂天狼夜無迹。廟堂尺箠鞭羌雛，智名勇功付壯夫。引弓沒羽世自有，敢聞上策當何如。
陳仲仁止止堂 洪邁 
以我有限景，逐彼無涯知。失足踐畏途，投身試危機。舟車日奔覆，定無丘與夷。萬古踐此轍，嗟我與誰歸。仲仁古靜者，懷璧照褐衣。名途嘗一戲，回首羞前非。心如得坎水，不受狂風吹。功名憂不免，當復定何之。請觀本無作，今復止者誰。築堂市門側，著書園不窺。蓬藋深一丈，圖書周四圍。時有好事人，載酒問所疑。攫金奮敏手，倚市誇妍姿。回光時自照，何者非吾師。
送志宏西上 洪邁 
九州眼一槩，餘子真瑣瑣。嶽立㟝嶁中，喜此高岋峨。如公吾輩人，取友一到我。揮毫賦垂天，風雨卷蓬顆。相期八表遊，未覺夙心左。解龜醉江閣，酒面山月墮。起瞻帝鄉雲，感歎不成坐。何須飛霞佩，自辦凌風舸。瀛洲渺溟渤，萬里一掀簸。緘詩寄天涯，秉燭對新火。那知市門仙，斗祿事么麽。空餘腸九迴，上疏何日果。
有懷舍弟逢年時歸婺源以詩督之 洪邁 
木落天未霜，君歸定何時。相思如驚鵲，中夜未安枝。夢中見阿連，鏘然詠新詩。寤驚衰葉翻，道是步屐移。攬衣下中庭，風露浩淼瀰。遥知客衣薄，歸來一何遲。平生短檠燈，相對忽解頤。萬古一舒卷，佳處良在茲。是中及物心，上與稷契期。援古以自例，自矢無乃癡。夜叉叱九閽，側足不敢窺。坐令一寸心，日抱二柄疑。遲君商量此，免得兒輩嗤。况乃綠髮親，倚門鬢欲絲。狶膏非鳳喙，車轄無可脂。再拜壽杯分，斑衣舞參差。秋芳未云歇，采采黄金蕤。萬鍾不足樂，古人豈我欺。
九月十七日夜度蔡道嶺宿彌勒院 洪邁 
月出度松嶺，露香霏羽衣。肅肅夜氣清，蒼蒼烟徑微。川光浴秋容，蘿影挂夕輝。冰輪碾空闊，飛轍無因依。擬掬星渚波，恐觸天孫機。偓佺何時見，沆瀣聊獨揮。未應青霞志，即與素願違。稍休塵外蹤，想此巖下扉。清吟寫萬籟，妙想絕百非。不須河漢言，盡解紛華圍。飛仙亦戲劇，玄學乃庶幾。鰲山切丹極，歲晚行將歸。
游鄭圃 洪邁 
城郭不去眼，而得林壑娛。低徊撫壯心，欲吐無與俱。鏗然一枝筇，細磴半樵漁。挽衣竟與飲，不省誰爲吾。
女貧苦難妍 洪邁 
女貧苦難妍，士貧苦難高。了知論此者，不識一世豪。此身百斛鼎，流俗欲手操。寧當捨其中，局促計所遭。頗疑有若人，骯髒栖蓬蒿。考槃一丘壑，光景不可韜。斯人不我忘，空復踰垣逃。軒裳亦云華，唾去如腥臊。哀哉夸毗子，擾擾冠猿猱。恬無齊世心，閔默死滔滔。朅來事斗祿，俛仰身桔槔。一官戲人間，幾何非餮饕。誰言眷此幘，擲去輕秋毫。區區欲驕士，一哭嗟兒曹。
溪南梅花 洪邁 
巉巉石徑鳴枯筇，意行詰曲無西東。心知幽壑梅已動，一枝寄我曾未蒙。清香橫路忽驚顧，冰蕊的皪蠻烟中。有如佳人久去眼，邂逅相得情何窮。蔬畦壓霜翠羽亂，已覺雪片栖丰茸。嗟我辜此來已晚，攀條嚼蕊聊從容。玉仙遊戲下塵世，絕艷一洗汞鉛空。不知閬苑在何許，叱回風馭無匆匆。溪寒沙浄迷俛仰，坐待山月來朦朧。豈無尊酒相暖熱，錦裘起舞如驚鴻。仇池老仙羽化久，妙曲三疊餘仙風。歸時醉倒不知卧，明日來此誰能同。
再和求首座 洪邁  庐山
道人昔曳匡廬筇，五老負雪湓江東。犯寒貪覓玉梅句，雖有衲被何曾蒙。歸來苦雨熟梅子，卷裓深卧蠻烟中。詩傳絕境忽入手，置我鄉國情何窮。十年不蹈江上路，漠漠海氣昏貂茸。異鄉歲晚慰流落，一笑頼此冰雪容。嶠南絕唱誰敢和，騎鯨人去塵寰空。崑墟下視堪笑閔，雕琢肝腎愁匆匆。那知幽子雲雨上，風斤玉斧修朣朧。讀詩令我一回首，杳若目送孤飛鴻。何時晤語折鐺側，坐聽萬籟號天風。拈花特地兩顔解，他時與子真參同。
奉酬令德寄示長句 洪邁 
閒官屋舍如幽栖，寒苦餘業償鹽虀。忽聞鵲聲作破竹，尺書入手誰所齎。交游勝絕似公少，矯矯鸞鳳依蒿藜。青冥側足在咫尺，誰使狡獪捐其梯。秋風溪上共尊酒，擺落羈束忘畛畦。紅裳起舞意未足，缺月銜嶺星河低。只今跌宕走塵土，清夢往復無山蹊。新詩驚怪爛盈幅，筆力拗怒蟠虹蜺。遥知盤礴小窗底，得喪已著一理齊。此生同困造物戲，未覺與世誰雲泥。雖無絕唱追白雪，頼有妙契如靈犀。一笑從公豈無日，挽袖相屬空玻璃。不須俗物敗真賞，但覓佳處同攀躋。
答林康民見和梅花詩 洪邁 
寒崦人家碧谿尾，一樹江梅卧清泚。仙姿不受白眼汙，風斂天香瘴烟裏。向來休沐偶無事，惟我亦游二三子。彎碕曲徑一携手，凍雀驚飛莫能委。班荆勸客少延佇，酌酒賦詩相料理。多情入骨憐閔殊，休倚橫斜嚼冰蕊。至今清夢挂殘月，强作短歌傳素齒。韻高尚恨白難稱，頼有君詩清且美。天涯歲晚感鄉物，歸歟何時路千里。枕樓一笛雪漫空，回首江亭淚如洗。
上丁餘膰置酒招綽中德粲逢年 洪邁 
我生無幾求，畢願老葭菼。誰令事斗祿，飯糲羹不糝。書生亦可憐，微物有先感。朝來食指動，膰肉豐咀啖。恭惟魯司寇，道大長壈坎。空餘祠千載，不救陳蔡慘。永言百世師，願學吾豈敢。當饑不忘歌，既飽復何憾。安能如王孫，長物貯頤頷。急呼講肆人，一醉捨鉛槧。相携桃李徑，歷亂蹴紅毿。言强三尺喙，氣溢一身膽。平生超然處，獨嗜逾昌歜。詩成持寄君，莫遺兒輩覽。
用綽中韻送正臣正臣欲歸隠而無資故廣其意以告識者 洪邁 
華裾錦領烏紗幘，氣蓋當年五陵俠。胸中磈礧不可平，拂衣歸來抱長鋏。軒然寄傲楸枰間，長恨坐隠非雲山。相逢笑我眷微粟，我歸未可君何難。世人錢作牛吼音，誰能立談壽千金。空令擁鼻誦招隠，知君心在仙峯陰。故山自歎無歸期，作詩但擬淵明詞。却愁他日林下信，千里寄我惟當歸。
秋懷六首  其一 洪邁 
庭柯一葉失，風挾涼氣歸。湛湛陂水清，芙蕖脫紅衣。非無岑寂士，句法妙玄暉。獨懷履霜戒，德人貴知微。
秋懷六首  其二 洪邁 
真儒六經學，文字聊解紛。長孺棄諸侯，漢庭相公孫。兒口乳未乾，妄作黑白分。誰能領斯會，事往風中雲。
秋懷六首  其三 洪邁 
導江自岷山，源淺觴可濫。下集大小川，千丈水府暗。策策井桐寒，炯炯窗月淡。後生抱奇志，黄墨勤點勘。
秋懷六首  其四 洪邁 
市朝富危機，匹夫死馮河。何如狎鷗子，烟雨同一波。行藏各有趣，不在相詆訶。我師陋巷人，千古冠四科。
秋懷六首  其五 洪邁 
穿堵超玉繩，倒影夜窗寂。火雲一洗空，月露清欲滴。幽人負疴卧，起坐三歎息。歸同對牀笫，晤語永佳夕。
秋懷六首  其六 洪邁 
掩窗耿不寐，道人亦無悰。故山新稻香，粥曾警枯桐。夢中信了了，推枕聞西風。少遲穉金壯，歸善與子同。
逢年與德粲同之溫陵謁大智禪師醫作四小詩送之  其一 洪邁 
丈室掩槐夏，與君同卧疴。平生莫逆人，裹飯誰見過。跰𨇤起鑑井，萬古寂不波。觀心要知是，造物如吾何。
逢年與德粲同之溫陵謁大智禪師醫作四小詩送之  其二 洪邁 
六年別故山，松竹故無恙。此身已天涯，飄走復何向。清源老醫師，砭樓出投狀。勿辭一往勤，挹彼上池漲。
逢年與德粲同之溫陵謁大智禪師醫作四小詩送之  其三 洪邁 
石梁跨蠔山，永與方壺久。憑君持一盃，往酹濟川手。遥知相携處，溟渤浸箕斗。作詩問大鈞，猶有斯人否。
逢年與德粲同之溫陵謁大智禪師醫作四小詩送之  其四 洪邁 
山河我四大，物我同一體。誰爲苦疾痒，搔按不容擬。多生抱此念，耿耿未云已。那知知魚樂，更有濠梁子。
與陳彥時會華嚴道人偶書 洪邁 
屋頭烟雲屯，屋下波濤諠。團圞坐已久，起扣丹霞門。客至苦舌强，目擊翻無言。元龍湖海士，懷哉夙契敦。清坐鼎足峙，妙語流潺湲。君游華嚴海，貝葉手自翻。此心於身世，鳥度空無痕。笑吾流浪中，久被業識吞。讀書談古今，綺語生禍根。望道渺未見，況乃躐其藩。職卑困掣肘，見溺不得援。未知造物心，頗復哀黎元。近窺賢稷意，未敢遽掩關。躬耕亦細事，會要五畝園。釋羈牛在牧，駕鼓馬伏轅。居然見優劣，不比魚熊膰。持問跏趺人，一笑霜眉掀。相携妙峰頂，暝色窺遠村。解衣略輩行，班坐搴芳蓀。欲歸意未已，幽徑相與捫。蒼崖出玉醴，不受瘴毒溫。願言同酌此，我語庶不諼。
書栟櫚院壁 洪邁 
側身西來度千山，列仙仙去空孱顔。斗升自役應笑我，何苦詰曲戲塵寰。歸耕無田仕難合，疑此二柄首尾間。摩挲崖石三歎息，我心安得如汝頑。
次志宏韻督成壽置酒 洪邁 
歸耕食吾言，回首媿江水。方爭揚子席，誰置穆生醴。鄧侯傾蓋舊，小寢藝桃李。走書約啗我，涎迸齧脣齒。朝來獨何事，怒色劇染指。雖微射鴻游，顧有捩手鬼。平生談天口，得酒便鋒起。年來病不觴，但要謳貼耳。真成畫蛇足，足就酒空矣。樊川吐怨句，想見紫雲美。何時咄嗟辦，一醉吾亦擬。噂沓聽羣兒，口實爭笑鄙。
寄題分繡閣 洪邁 
新閣何隆隆，經營自茲歲。其前山送青，其下竹交翠。景物日夕佳，登臨春秋異。治中公事暇，領客共留憩。四座歡相酬，壽主珍重意。向來蓬瀛上，視此毋乃媿。主稱客意好，是事幸且置。拄頰飽看山，朝來殊爽致。
送制置使王剛中帥蜀 洪邁 
上都門外垂楊陌，葉葉經霜不堪折。春光猶未到梅花，何物當扳送行客。路人驚問去者誰，高牙大纛爭光輝。君王應念蜀父老，故輟侍臣來紫微。明光起草文章手，却聽元戎報刁斗。回首翔鸞一夢中，玉簫緩送成都酒。邛郲九折何足驅，慷慨功名真丈夫。成都花錦君莫戀，早晚歸凱持鈞樞。
車駕幸玉津園晚歸進詩 洪邁 
五更猶自雨如麻，無限都人仰翠華。翻手作雲方悵望，舉頭見日共驚嗟。天公的有施生妙，帝力堪同造物誇。上苑春光無盡藏，何須羯鼓更催花。
王龜齡王嘉叟木藴之同過小園用郡圃植花韻 洪邁 
節到中和暖尚賒，東風隨處起芳華。自慙翳翳松三逕，相對蕭蕭馬五花。老去醉鄉爲日月，年來痼疾在烟霞。午橋別墅歸公手，早定淮西取白麻。
送楊簡遷國子博士 洪邁 
楊君解墨綬，去作國子師。邑人十萬戶，遮道嬰兒啼。曩歲天旱苦，赤地無餘遺。饑殍千百輩，上山爭採薇。採薇有時盡，詎能救長饑。慨然顧自任，舍我將告誰。昧爽出廳事，日暮忘旋歸。大家貯陳粟，出糶不敢遲。偷兒紛狗鼠，鋤治如平時。一意摩手撫，如子得母慈。明年麰麥登，比屋無流移。史牒載循吏，于今親見之。我亦受一廛，惜哉輕語離。橋山未迄役，酌餞疎酒巵。聊述路人頌，持作送君詩。
朝天菊 洪邁 
但見荼䕷能上架，那知甘菊解朝天。亭亭秀出風烟上，冷落東籬却可憐。
與葉晦叔同考校諸生鎖宿貢院作 洪邁 
沈沈廣厦清如水，市聲人聲不到耳。一閒十日豈天賜，慙媿紛紛白袍子。相逢更得金玉人，久矣眼中無此士。連牀夜語不成寐，往往鷄聲忽驚起。是中差樂真難名，昔者相過安得此。但憐時節不相謀，正墮清明寒食裏。梨花已空海棠謝，外間物色知餘幾。只恐風雨摧折之，負此一春吾過矣。謝公尋山飽閒暇，應笑腐儒黏故紙。錦囊得句應已多，萬一相思頻寄似。
上清宮 洪邁 
振策衝暮雲，携琴宿仙境。松風生夜凉，蘿月散秋影。洞遠落猿聲，溪清鳴鶴頂。中宵夢仙翁，乘車停翠嶺。獅子身五色，鸞鳳互相引。上有朱幡幢，金碧不可省。風吹雲璈徧，顧我忽而哂。遺以丹篆文，再拜豁心領。明當謝浮榮，飄然從結軫。
和朱子淵石柏詩 洪邁 
海底靈根石效奇，山經地志不曾知。凝紅幻出珠千顆，染紫裝成玉一枝。鶴骨龍姿隨質見，鸞棲鳳宿與香宜。元戎高唱真難和，愧我年來筆力衰。
宣瑣 洪邁 
禁門深鎖寂無譁，濃墨淋漓兩相麻。唱徹五更天未曉，一池月浸紫薇花。
琵琶亭 洪邁 
香山居士頭欲白，秋風吹作湓城客。眼看世事等虛空，雲夢胸中無一物。舉觴獨醉天爲家，詩成萬象遭梳爬。不管時人皆欲殺，夜深江上聽琵琶。賈胡老婦兒女語，淚濕青衫如著雨。此公豈作少狂夢，與世浮沉聊爾汝。我來後公三百年，潯陽至今無管絃。長安不見遺音寂，依舊康廬翠掃天。
清閟堂 洪邁 
昔聞王子猷，借宅亦種竹。此君固可喜，人亦清不俗。伯氏貧而癯，一飯不飽肉。堂前自經始，護此無盡綠。一官歲强半，餘日如轉燭。待其長稚子，而已牽歸轂。何由享嘉蔭，償我志願足。應煩彼邦人，日報平安幅。
有懷大兄正字 洪邁 
今日思兄弟，江東望浙東。別離無奈久，書札且頻通。雨溼芭蕉碧，風乾薜荔紅。何時尊酒共，夜語小窗中。
峽州 洪邁 
自昔夷陵爭戰地，時平不復問干戈。三游洞裏尋遺跡，至喜亭前足雅歌。
赴建安守泛舟游九曲 洪邁 
武夷之山如畫圖，中有玉洞藏仙都。一溪穿空舞澎湃，九曲度盡方盤紆。細看直疑路中斷，已轉始覺川平鋪。諸峯削成鳥亦怖，危磴豈復人能踰。機巖學館第傳授，鼓樓石牀知有無。坐令丹梯化一鶴，又喚立筍成三姑。遊人來觀但借問，道士指說猶驚呼。神君曾孫在何許，想見幔亭空藥爐。千崖萬壑心賞倦，正喜松風清坐隅。歸舟瞥然箭脫手，醉目眩我雙明珠。
詩一首 洪邁 
集仙仙客問生涯，買得漁舟度歲華。案有黄庭尊有酒，少風波處便爲家。
送王龜齡自著作丞外補 洪邁 
不奈諸公厭石渠，年年送客意何如。直言飽誦劉蕡策，大意爭傳賈誼書。今日朝廷唯主聖，異時風俗要人鉏。須君早晚歸遺補，莫戀王門久曳裾。
送沈虞卿秘監將漕江東二首  其一 洪邁 
天上圖書羣玉府，仙晨日月道家山。行行合在煙霄地，去去猶參論譔班。使者繡衣看更好，從官華橐未應慳。褰帷了却江東事，不到終更便賜環。
送沈虞卿秘監將漕江東二首  其二 洪邁 
無復同趨尺五天，湖山佳處想聯翩。看君揮手謝送者，使我銷魂惟黯然。閃雨不成張祖席，停雲空自寄詩篇。過家莫作多時住，聞道東人正可憐。
送通判范朝散秩滿造朝  其一 洪邁 
打鼓發姑孰，送君朝帝鄉。風流夸半刺，耆舊憶襄陽。別酒不成醉，征途能底忙。只應旗脚轉，趁此麥天凉。
送通判范朝散秩滿造朝  其二 洪邁 
我欲菟裘老，推排强典州。同官有才俊，坐嘯得遨遊。便作烟霄去，知難郡縣留。畫船看不見，江水自東流。
送王誠之舍人使北方得揮字 洪邁 
歲晏滯急景，霜雪日霏霏。家居尚無奈，何况披征衣。舍人使持節，正爾辭帝畿。揚鞭出門去，言面無幾微。中朝第一人，沙漠今宣威。朔庭天驕子，應覺眼見希。青春反南轅，花柳相光輝。雍容對宣室，便可持樞機。蛾眉含笑迎，酌酒爭勞歸。金碗大如斗，客醉時一揮。
送王舍人制置四川 洪邁 
昭代推人傑，誰登上將壇。君王念方面，侍從輟儒冠。魏闕成高拱，梁州遠監觀。九天開幕府，萬里入征鞍。往昔先多士，歸歟樂考槃。中年思賈誼，見晚歎嚴安。禁掖侵霄漢，秋空刷羽翰。文章變龍虎，班級上鴛鸞。謀帥西南急，登庸歲月寬。智謀回睿眷，節制妙朝端。風采今如此，家聲定不刊。雪山方始重，蜀道幾曾難。地迥江驚急，雲孤峽怒蟠。梅花春欲動，水國暮生寒。行路艱初起，籌邊策未殫。郫筒無惜醉，岷芋且加餐。鄉曲霑投分，蓬萊忝備官。丹心空自喜，青眼獨相看。此地從公別，何時話夜闌。歸來消息近，鵬背一朝摶。
邢臺懷古 洪邁 
蕞爾邢侯國，巍然昭義軍。未能爲晉重，忽已被梁分。壤沃連三郡，時移出四君。蒼茫懷古意，群醜謾紛紜。
自鳴山 洪邁 
文安陸子幽棲日，張氏諸賢盡執經。自昔衣冠儀里閈，至今詩禮擅家庭。巖陰夏閣風泉白，溪曲春疇雨稻青。天上真人躡鳬舄，移文休勒此山名。
題蔣億極目樓 洪邁 
樓下高低萬井煙，樓頭極目思悠然。山圍風景無餘地，戶接星河不盡天。閩嶺百重通北路，楚江千里繫東船。客星先自留連在，慚愧郎官葉縣賢。
野處亭 洪邁 
莫厭攻臺萬杵聲，芝亭入望得雙聲。快邀明月無餘地，俯瞰澄江不礙城。花雨著人迷杖屨，松風呼夢遶廂榮。弟兄丘壑平生事，付與鳴琴一再行。
剩溪別墅 洪邁 
龍停休憶柳垂堤，正喜高風集剩溪。流水直隨青嶂下，孤烟更在白雲西。村舂接響聲相赴，浦樹連雲望自迷。無限新詩兼有酒，可能容我醉時題。
秀川館聯句 洪邁 
江聲牀摇寒，山色窗拗綠。歸舟著沙邊，客夢遶鄉曲。簪盍豁秋悲，筵開從夜卜。黄花散疎籬，蒼竹圍破屋。詩豪爭擊銅，談劇屢消燭。借君五言城，洗我萬斛愁。主人意無窮，客子去敢速。杯寬怯鯨吞，詞澀媿貂續。注瓦亦傾銀，聯珠仍綴玉。天迥月明洲，霜清風隕木。飛齊水擊鵬，揮退日斜鵩。臭味漆投膠，芬芳蘭間菊。味甘一臠嘗，話勝十年讀。未用賦驪駒，方看舉鴻鵠。行當歲九遷，勿憚晝三宿。妙語子蟬嫣，孤蹤吾鹿獨。一老上星辰，三君進鳬鶩。平生仰高山，此夕霑賸馥。飛龍十九章，金馬三千牘。儻非論石渠，定是讐天祿。筆健翻狂瀾，辯雄噴飛瀑。抄傳疲小胥，侍立倦更僕。力舉六鼇連，肘運千兔禿。庖厨洗玉盤，萍豆鄙金谷。豈無麟脯羞，亦有熊蹯熟。不須羅羶葷，安用窮水陸。搜尋到蹲鴟，飪飣兼苜蓿。但畏酒樽空，寧知更漏促。勸頻難固辭，意厚敢虛辱。一一罄缾罍，紛紛吐茵蓐。茶甘旋汲江，火活乍然竹。聊烹顧渚吳，更試蒙山蜀。清風生玉川，石鼎壓師服。忍醉興方新，語離情轉篤。明朝轉船頭，西風飽帆腹。去櫓響嘔啞，歸車聲轣轆。墨突諒難黔，曹裝行復促。便揚武林鑣，勿戀番江築。聖神攪權綱，賢俊登肅穆。君恩晉接三，臣職坤用六。夷路合騰驤，上心資啟沃。吾道竟何憂，斯文欣有屬。執政猶股肱，天官乃眉目。當階紅藥翻，規地青蒲伏。遥知此數途，歷徧財一蹙。長吟美且箴，細酌壽而祝。端期千一逢，毋諱再三瀆。德進朝廷尊，河潤京師福。前修庶拍肩，能事當繼躅。君無廢此篇，隨車編卷軸。
句  其一 洪邁 
願儲醫國三年艾，不博江心百鍊銅。
句  其二 洪邁 
天上長留滕六在，人間會有葛三來。
句  其三 洪邁 
居然丈室巧剸裁，截竹爲楹不染埃。
句  其四 洪邁 
懷人空結九回腸。
句  其五 洪邁 
謾遶清流欲浣衣。
留別龍隠巖 許子紹 
矯首初來北斗峰，直穿山腹作玲瓏。石間蛻骨痕猶在，淵底藏珠水更通。霖雨幾時岩墅去，卧龍底處草廬空。眼中要識真英物，寓迹何勞想下風。
秀川館聯句 許子紹 
無正文。
秀川館聯句 黄介 
無正文。
故舊相送出城門 黄介 
策馬國門南，行役感時節。唧唧寒螿亂，皎皎層巒潔。脩途遵廣川，衰林夕陽滅。含情不忍語，眷舊詎忍別。抱疴謝紱冕，寄情戀巖穴。樹臨越海潮，山背吳門雪。各勉疇昔心，音書戒遼絕。儻訊幽栖子，杜關理丹訣。
皇太后輓歌 黄介 
夾日光先業，寒星聚夜臺。慈名千古重，哀詔九天來。地底雞人少，雲中鶴使催。宮門芳草遍，從此不須開。
秋日看雲 黄介 
曉雨沾山路，秋雲看野亭。薄從川上起，低向屋邊停。合處山林白，消來天地青。人生無定跡，不止是浮萍。
老妓自稱汴京宮人泣而贈之 黄介 
薄粧自敘老深宮，一曲悲歌聽不終。黑髮尚沾梁苑雪，素衣還带上林風。殘春柳葉蕭條綠，破國桃花冷落紅。收拾琵琶蹙眉黛，教人同在淚痕中。
宿直留詩 程大昌 
抖擻身章却冒塵，褭蹏顧影也逡巡。鑾坡寓宿非其地，蓮燭操文自有真。字直由來同古語，位高兼復見今人。迎潮有諾無輕爽，季老當年不諉貧。
次韻陸務觀海棠 程大昌 
喚回殘睡强矜持，淺破朱脣倚笛吹。千古妖妍磨不盡，長隨春色上花枝。
高宗皇帝挽詞  其一 程大昌 
先漢運嘗屯，令周曆再新。必知天地泰，爲有帝王真。立極綿三紀，垂鴻更萬春。鼎龍俄夭矯，昇鶴肯逡巡。
高宗皇帝挽詞  其二 程大昌 
英明如藝祖，慈厚類仁宗。民隠深憂惻，天驕入益容。前芳嘗北指，鳴鏑自回功。戢動皆時當，居然八政農。
高宗皇帝挽詞  其三 程大昌 
智超黄屋表，不以位爲怡。罷省齋居事，安持壽殿巵。尊榮天子父，巍煥聖王師。盛德幾無古，惟堯始濟茲。
高宗皇帝挽詞  其四 程大昌 
九齡幾協夢，三載忽纏喪。地卜周巡舊，山因禹穴傍。雲卿飛步闊，風沛著思長。八表神遊處，天高鞏洛陽。
次林光朝八月十五日道出南昌寄龔帥實之韵 程大昌 
聞有挐音掃榻埃，尚疑却棹酒船回。錦囊忽至詩傳諾，玉麈未交心已開。邂逅四人今楚尾，班聯十載舊蘭臺。尊前莫發粗官嘆，奇絕江山直一來。
和劉侍郎九日登女郎臺 程大昌 
霜枝凋翠雁橫秋，莫倚危樓動旅愁。菊有清香樽有酒，茱萸不插也風流。
覓梅 程大昌 
花中結子酸連骨，正味森嚴衆苦之。待得和羹渠自會，如今莫管皺雙眉。
冬至 程大昌 
世間剝復每相乘，此理幾幾喚得譍。萬木凍僵梅有信，黄河冰合井如蒸。
句  其一 程大昌 
著庭謹護籜龍兒，養就堅高抗雪姿。
句  其二 程大昌 
有底滑稽堪羨處，金蓮燭裏話窮酸。
句  其三 程大昌 
戲作風枝斜，垂惱玉堂宿。
游碧落洞 釋希賜 
難到不難到，一游成屢游。人間常拘束，物外恣冥搜。白隠團團露，清涵寸寸秋。丹砂無問處，騷客冷猿啾。
石龍泛海作 莫汲 
一帆點破碧落界，八面展盡虛無天。柂樓長嘯海波闊，今夕何夕吾其仙。
舟行江上 方汝疆 
平林漠漠暝烟齊，竹樹蕭疏望眼迷。相喚幾聲何處雁，斷霞明處一行低。
江上晚行 方汝疆 
疏雲薄日冷吳江，江色蘆花共渺茫。四五點山烟靄淡，兩三枝槳水雲長。遊鱼避網驚微浪，幽鷺窺汀下夕陽。興罷歸來更回首，滿身明月踏溪霜。
江上晚望 方汝疆 
柳邊茅舍倚漁磯，沙上輕禽貼水飛。千頃夕陽秋練浄，誰家一葉晚來歸。
題萬壑風煙亭百韻 彭郁  洞庭湖
風在不周山空闕，底事問煙訪兩浙。煙生廬阜香爐峰，孰使隨風至吳越。風乎與煙相得外，還有風雷并雨雪。煙兮與風相好餘，仍有煙波及霞月。誰知此處一萬壑，祇樂風煙餘不說。括蒼攙天三百里，熊熊魂魂迷嵽嵲。蓋竹騰空一千丈，洩洩熒熒蜚崒嵂。洪濛霧氣蕩歸鴻，滉澒嵐芬惑回鷢。前岑不陣有旌旆，後岫無人何幕帟。𩅿霏冷逼盧橘秋，薄浥輕縑礲硉矹。䬌𪋖遥觸楊梅寒，細擗新綿摩崒屼。望海尖頭培塿細，盤匜瓊瑒高拋𥻦。帢幘巾邊花草蔫，彝博栴檀飄馥苾。劉晨長嘯出天台，填填浩氣陵寒䨚。王母馳車返玄圃，繽繽羽旆揮斜日。雙巖瑞巖插雲漢，寒䬝冷𩅀紛膠葛。大固小固竝闤闠，碧瓦青炊浮𩘹𩘐。黄巖洞裏石老人，曬袚兵編資飄䫻。白鶴山頭丁令威，清音嘹唳渾䫹䫾。玉帝盤桓石鼻宮，鬰葱佳氣浮山梲。天王宿留墉外岫，羽儀仙隊輝天閲。長河匹練耀白帝，鉅浸杯醪飲紅蜺。永慶憑陵睥睨寒，蒼狗白衣勞目刮。護郭崢嶸星斗爛，霧髻雲鬟誰指結。䨏濛遠巘失高低，雲渡石湖驚沒滅。徑山氣接日山寒，翠谷香浮銀谷馞。東門峧峻露觚稜，天竺黄高彌突兀。玉女蛾眉𩄡洗鬢，木天石佛雺封鐍。千家嶼逼水雲廊，木屐山陵閶闔臬。般若臺高迷遠近，溫涼座上清飄撤。吹開越嶂萬機錦，颭落吳江千樹纈。九層臺外遞韶音，萬年枝上光摇樾。或踰遠漢寵岴嶠，或跨長空冒岓屹。或邀濃霧迨晨晡，或尼清氛當日昳。或隨小雨晻青冥，或佐狂𩆧黯遥嶭。或昏溪洞晚方散，或蔽雲筌朝便別。或過千山凝古樹，或經四野留寒柮。或棲江上寒竹梢，或泊野外荒蕪末。或伴游絲春晝飄，或似涼薰夏朝䞘。或時避舍秋空雨，或間回車冬日霵。或穿楊柳絲綫亂，或度浮圖鈴索掣。或搴空裏青紙鳶，或蕩郊中黑風鳦。或經花徑殘紅隕，或入松林濃淀杌。或歷江河諸艦舫，激揚帆縵摇竿橛。或到遐邇諸精舍，增光金碧韻銅鐵。或似漢祖憩芒碭，漫空霧靄凌雲闕。或如唐帝幸驪山，燦爛旂常雜青赤。或似地仙列禦寇，携笻御氣乘颯䬂。或如雷部謝仙火，亙天電燄揮霹靂。或似游月訪姮娥，仙樂八方吹遠闊。或如焚野覓功臣，燼氣四隅光倏忽。或似洞庭百丈檣，自西自東隨意屑。或如岢嵐三尺地，不燧不鑽常燄突。或似魯國焚咸丘，助張狂吹勢難捽。或如公瑾戰赤壁，虎嘯波狂那得熄。或似牧兒爇秦陵，猛火照天三月熱。嗟余真有山水癖，每遇亭臺須訪謁。丹丘僅過元宵火，便問登臨求快適。節愛堂寬稱起居，揖爽亭涼清奧突。玉霄欄畔憶仙游，望海亭邊思水活。簷前放目四極遠，波泛玉虹流莫歇。芡蓮香吹滿堂閣，廣軒梅峽紀碑碣。知樂流杯亦屢遊，翠屏舒嘯時排闥。暨被城南韋與杜，亭臺軒檻俱窮歷。或誇小景怡情性，或詫巧營煥朱碧。或因沮洳穿池沼，或取篸簪排一列。或取燕閒扁美名，或思德政存前跡。橐籥鞴寬風浩渺，天地爐紅煙蓊鬰。未委眼前諸勝賞，風煙比較誰優劣。奇哉倅廨後山亭，地不百容天路越。壑多聊以十千數，幾許風煙難盡揭。鑿沌不知今幾年，賢哲治中凡幾物。怪底勝藏俱不知，知亦詎能營雅篳。趙君眼力高夐古，纔得基階榛即掘。巖扃萬壑歸指顧，飈靄彌空攢屏攝。赤城千里諸勝游，從此斯亭爲巨擘。謝守城頭顔目汙，輞川降旐應高沒。余將會稽問夏禹，封嵎何得專車骨。玉帛幾時來萬邦，侯甸云何分五百。亦將東洋問大士，象教何時啟禪律。雙塔已多諸佛機，雁蕩又何有僧客。亦將甬東問句踐，當日如何興霸烈。還君會雪臣妾羞，千載英雄光史筆。且生且教俱十年，孰云外物人難必。亦將海上問羲和，日昇晹谷隅夷宅。月何與日時相望，日何與月時合璧。夤賓平秩順時四，璿璣玉衡齊政七。四隅蒼生感丕冒，惟天惟有堯能敵。婺女柯山日月長，白黑圍棋窮理窟。潮頭隠約子胥魂，夫差可見無心術。王喬跨鶴水中島，丹砂九轉成靈粒。楊妃隠迹海上山，方士時聞登閫閾。對景思人人不見，風煙却羨常陞陟。枝上吸風蟬不饑，空裏食煙鼯費力。細思眼界兩幺麽，俯仰屈伸誠有得。蓬萊閣爲亭作兄，柏梁臺爲亭作伯。騷人憑欄無一事，滌硯濡毫恣思索。酒客登階無所爲，挈榼携壺忙遜揖。水仙海若儻俱來，任自亭前說玄極。惟予椎魯無寸長，祇聽謦欬東君側。
南張道中 釋曇瑩 
北山松粉落輕黄，濯雨蝦鬚麥吐芒。槐火石泉寒食後，十分春事屬農桑。
睡起 釋曇瑩 
蕙帳煙凝晝掩關，落花時節雨闌珊。客來驚起還鄉夢，繞屋春風綠樹寒。
姚江 釋曇瑩 
沙尾鱗鱗水退潮，柳行出沒見漁樵。客船自載鍾聲去，落日殘僧立寺橋。
示超然上人 釋曇瑩 
往事明明是夢中，髮霜那有舊形容。客牀對卧秋深雨，聽得鄰僧半夜鍾。
宿香積寺 釋曇瑩 
拂榻香凝夜，清眠擁衲衣。五更聞喚起，一路聽催歸。山雨寒仍重，溪雲溼不飛。幽花短臨水，蜂蝶冷相依。
頌古二首  其一 釋曇瑩 
溪山盡處夕陽斜，溪上冬風雪滿沙。便是江南舊行路，和烟隔水見梅華。
頌古二首  其二 釋曇瑩 
百結襴衫破幞頭，年年落第出神州。却因一隻穿楊箭，臨老來封馬上侯。
句 釋惠臻 
禍來患至不由人，土地伽藍固弗靈。
偈頌二首  其一 釋圓日 
悟無不無，得無不得，九年面壁空勞力。三脚馿兒跳上天，泥牛入海無蹤跡。爲甚麽如此，九九八十一。
偈頌二首  其二 釋圓日 
倒腹傾腸幾箇知，更無絲髮可相依。直饒徹底承當去，也落他家第二機。
赤壁 曾用孫 
白浪高於屋，風回熨帖平。周郎呼不醒，久立聽江聲。
題秦昌齡寫真 魚肉和尚 
動著萬丈懸崖，不動當處沉埋。彌勒八萬樓閣，擊著處處門開。會得紫羅帳裏事，不妨行處作徘徊。
游老君洞 張說 
枕漱鑱鍼泉石肓，登臨又刮山川目。太清飛出離宮景，平地分爲散仙福。知津有頼大夫松，避道尤勤居士木。層巒破曉霞散綺，斷岸涵空霧披縠。界遠都歸粟粒藏，脈近寧勞杖頭縮。不愁風引輕舟却，更喜村通小徑曲。妙含道德五千餘，迥出洞天三十六。青牛稅駕從嬾卧，寶猊回拱長蹲伏。猶餘砥室燦金星，安用柔宗扶玉局。巖前日月自朝夕，物外乾坤豈寒燠。蛇靈必化第須時，豹隠唯鄰聊協卜。共知容與樂無限，誰想緒餘善非獨。兩柱擎天壽八荒，一水爲霖登百穀。深嗟晚到償疇昔，爭忍疎游逾信宿。癡兒浪作謝鯤圖，坐進因明天下谷。
讀中興碑 秋隠里叟 
辭本春秋作，聱翁策固長。漫嗟褒貶迹，孰繼老汾陽。
讀許右丞所作陳少陽諫議哀詞 劉鄂 
并州更作桑乾客，道逢舍者來爭席。掀髯對座有鉅人，開口劇談如舊識。試問客子從何方，興言扼腕微有傷。吾祖昔遑卹緯計，屢以直論干君王。讒諛弄國賢者避，禍福相乘呼吸異。懸知必有代庖責，被髮纓冠赴東市。大明既爭日月光，真與天地同久長。嗟予之生後長者，却識前輩奚其詳。大臣罔上擅行戮，揚以浮言蓋私曲。誅姦發德示後世，右丞之文端可復。中興名門凡幾門，聖朝報稱非少恩。紈蘭袖出承命帖，猶幸及識公之孫。春秋愛賢許之宥，十世已往未爲厚。况今公議方大明，叩天大叫君無後。故人夢想規大賢，景仰高行思執鞭。典刑方及見故物，倏爾長別良依然。土田未足爲君勸，官爵未足酬君願。行矣志意勿倦遊，歸而視之有家傳。
登般若臺 趙彥齡 
撥置文書强作閒，佩壺聊得共躋攀。歸雲不識游人意，遮盡江南一带山。
題巾山 趙彥齡 
一夜空山聞杜鵑，落花流水兩茫然。憑欄不覺春歸去，目極平蕪綠際天。
題南峰精舍藍光軒 趙彥齡 
一溪带郭靜潺湲，寺在溪旁碧岫巔。塔影遠連空翠塢，鐘聲高入蔚藍天。竹房僧定侵窗月，沙步人稀滿樹烟。剛被名韁挽歸去，久居應作地行仙。
題石洞 曹冠 
茲山融結幾千年，天劃神剜巧自然。瀑派星河飛雪練，桂分月窟聳雲烟。人疑蓋竹舊福地，我道金華小洞天。乘興登臨供勝賞，依然身是十洲仙。
涵碧亭  其一 曹冠 
翠巖森秀爽，蟠結混沌初。唐朝遇藻鑑，勝景方發舒。飛泉注碧潭，流觴繞雙魚。烟霏足奇態，雅稱幽人居。劉郎賦丹青，詩思尚有餘。使其親拭目，發興當何如。年來頗湮厄，亭館幾邱墟。寺僧殺風景，古木半剪除。騷人罷登臨，過客徒欷歔。物理不終否，蓬藋新芟鋤。松篁亦欣榮，垂條再扶疏。伊余事幽討，徙倚聊與娛。寄傲引壺觴，招隠携琴書。涓辰此卜築，何羨諸葛廬。
涵碧亭  其二 曹冠 
平生事澹泊，榮利不關心。杜門久謝客，豈容俗塵侵。令尹有佳招，聯轡游雲林。流觴遶雙魚，茂樾棲幽禽。揮毫寫佳句，騷雅寓意深。玎璫泉聲玉，瑣碎竹影金。開懷拚劇飲，預約盟再尋。搔首賡險韻，杜陵不勝簪。
涵碧亭  其三 曹冠 
杖藜乘興縱幽尋，野寺松篁藹翠陰。流水潺湲如有恨，白雲舒卷本無心。龍鍾誰識天津叟，高卧曾爲梁甫吟。靜奏瑶琴聊自適，祇應風月是知音。
句 黄鈞 
水遠山遥疑劍斷，風愁雨恨只鈴知。
挽薛艮齋  其一 甄龍友 
驥不由窮巷，龍曾演瑞圖。衣傳袁道潔，夢接邵堯夫。四十年全未，三千行豈無。飄然何太速，愁殺奠生芻。
挽薛艮齋  其二 甄龍友 
贈別文章妙，分携六見秋。真書藏相府，循吏說湖州。不作三公入，同誰八極遊。朔風吹壯淚，應滿藕池頭。
挽薛艮齋  其三 甄龍友 
有子才而美，知君死不亡。刀圭徒有驗，兵法豈無妨。玉樹新埋沒，金丹舊渺茫。魂兮來止些，極樂在西方。
薛氏鏡山 甄龍友 
我生不是先，偶與前輩隔。古人猶愛水，况此千丈碧。孤圓本然明，萬象紛如繹。行吟鬼破膽，坐釣風生腋。疏梅逞晨妝，漏月印金璧。奇峰列雲影，平橋漲春澤。四時如劈剪，一照成虛射。緬想亭中人，屢憩泉上石。心空見了了，起覓已他適。吾詩復何言，鏡鏡如痕迹。
望君山 甄龍友 
大洞黄庭太乙家，君山一葉泛蓮花。南征客認湘靈瑟，北上人疑漢使槎。尚想飛仙遊白鶴，偶於懷袖落青蛇。玉皇香案真如此，我欲晨奔到廣霞。
謝康侍郎送米 甄龍友 
折腰鄉里愧陶潜，五斗黄陳飯莫嫌。一介古來難取與，先生傷惠我傷廉。
岳陽樓望洞庭 甄龍友  洞庭湖 岳阳楼
風定空澄氣渾然，恍如太極未分前。只因有浪知爲水，若遇無雲總是天。舊說君山張帝樂，新同老木識飛仙。而今大洞黄庭客，又著題詩記歲年。
臨安北山大佛頭頌 甄龍友 
色如黄金，面如滿月。盡大地人，只見一橛。
挽呂東萊二首  其一 陳良祐 
家學相傳久，天資自得高。讀書如夙習，授業更忘勞。史筆追遷左，詩編繼鄭毛。淵源有如此，沾丐及吾曹。
挽呂東萊二首  其二 陳良祐 
講道東陽郡，門生數百人。從游傾里社，忻慕滿朝紳。仕宦淹難進，聲名烱不泯。伯牛有斯疾，夫子亦悲辛。
挽郭丈彥鄒 陳良祐 
誰起相如疾，空悲武子亡。平生有高志，屬意在諸郎。夢斷駒過隙，風高雁折行。莫陪千乘送，妙選媿東床。
初夏遣悶三絕  其一 趙伯溥 
何事東皇不暫延，祝融今日遽當權。匡床睡起渾無語，一握薰風入五絃。
初夏遣悶三絕  其二 趙伯溥 
日脚初長雨滿川，杜鵑聲老夕陽天。予心底慍難爲解，故向南風奏管弦。
初夏遣悶三絕  其三 趙伯溥 
運行南陸赤精然，閣外新篁籜未蠲。冉冉綠陰剛晝永，焦桐謾欲繼薰絃。
讀先大人伐金遺疏 趙伯溥 
□□無情不可親，年年遣使浪填津。武侯會有兩篇表，讀罷令人淚滿巾。
宿齋堂 趙伯溥 
燈前孤影弔焭焭，爲憶親恩未有窮。夜半子規啼血處，陡聞澗底鼓松風。
詩一首 趙師訓 
慶元宰相事紛紛，說著令人暗斷魂。好聽當時劉弼語，分些官職乞平原。
題學宮 趙廱 
峩峩玉城山，地勢北龍岡。是中産人物，英傑常相望。
烟雨樓 趙廱 
畫棟飛雲暮靄寒，樓臺城堞有無間。烟收雨霽曾看否，見盡東南萬疊山。
凝霜閣 趙廱 
修竹蕭蕭三兩竿，公餘時得靜中看。何須更避人間暑，滿腹冰霜六月寒。
南湖 趙廱 
每憶南湖上，青帘賣酒亭。柳條魚頰翠，花片馬蹄馨。寒食經行路，晴窗入夢屏。因循春又晚，風緊攪空冥。
雪夜黄州城下 趙廱 
雪後人家早閉門，江寒水落見沙痕。黄州城下東坡路，月浸梅花正斷魂。
紀遊 趙廱 
古端有奇勝，名巖擬天星。傳聞輦轂下，往往極口稱。有爲背馳說，曾不如邱陵。請君勿誇山，恐非動者情。請君勿譽水，靜必惡淙琤。玄酒薄滋味，衆口難調羹。甲乙獨相囗，馬不同牛耕。海上有逐臭，寧云爾德馨。主人何負盜，勢固爲盜憎。茲山豈求全，乃與人事并。言言而疑疑，世態犬吠聲。百聞輸一見，日月中天明。我綰高要章，往返萬里程。凜凜民社寄，旦旦朱墨榮。及茲瓜戍期，作意星巖行。星巖有佳處，丈人試靜聽。空洞似容德，不禁魑魅停。其中百尋泉，澄撓無濁清。神龍倏兮來，穩穩石榻橫。忽焉風雲合，霹靂行雷霆。驅逐百種怪，慄慄心膽驚。爲山何用高，有此足以名。提携麴居士，賓從盡豪英。刻山與題柱，悔罪付兩黥。男兒須辦此，誰能作蠅營。
句  其一 趙廱 
金風凉夜深，吹我蕭蕭髮。
句  其二 趙廱 
汴水一灣秋色冷，中原千里暮雲低。
高宗皇帝挽詞  其一 黄謙 
火德興王統，天威讋獷夷。重恢周境土，復振漢威儀。顯號崇瑶冊，耆年慶玉巵。鼎成龍去遠，扳慕不勝悲。
高宗皇帝挽詞  其二 黄謙 
整頓乾坤後，邊烽久已銷。和親來北虜，溫凊樂東朝。歷數躬傳舜，文章煥有堯。會稽天仗路，傷心綵雲遥。
秀野亭  其一 范端臣 
乞得天公五畝春，暫拋手板著綸巾。搴花露粉頻沾袖，洗竹山光忽傍人。金點流鶑田冪冪，雪翹幽鷺水粼粼。尊前無地棲榮辱，秀野亭中自在身。
秀野亭  其二 范端臣 
不敢尋詩怕雨催，須知挈榼爲春來。天公未放陽烏出，坐客何妨笑臉開。寒食花光猶照眼，亂山雲氣欲侵罍。黄昏數點池南雨，似惜香塵逐馬回。
半山亭 范端臣 
窈窕轉巖腹，劃然見孤亭。橫分樹矗矗，下枕溪泠泠。日暮人跡絕，猶聞樵斧聲。
藏春園 范端臣 
園徑蕭條草樹荒，半山林影浄回塘。牆根遶薺春還近，亭角舒梅暖自香。兩鬢斜知隨節改，百憂差喜得身强。尋詩問酒追豪勝，且送殘年入醉鄉。
題密山寺壁 范端臣 
籬落鄰林麓，江灣應靄煙。烏鴉依野屋，獨鹿度平田。孤閣高竿隔，籃櫺綠柳連。僧棲心象息，游衍亦夤緣。
喜智者華藏二禪老到寶惠 范端臣 
雲窗共盥石潭冷，雪屋對吟山葉紅。我欲徑尋蓮社去，莫將歸目掛飛鴻。
冬日寓寶惠教寺 范端臣 
觀書倦棐几，理策開蓬門。縈紆竹溪步，迤邐僧家園。雲容釀密雪，煙景收殘暾。人語野橋店，鳥鳴桑柘村。山深古殿閟，澗曲回流喧。松桂不改色，梅蕊亦已繁。久厭城市卑，愈覺山林尊。歸途偶成詠，所樂非所言。
此君軒 范端臣 
主人結屋清溪側，對敞軒扉幽更僻。自憐桃李涴塵泥，故植琅玕對叢碧。只今俗子紛廛闠，銅臭熏天誇侈極。曲眉皓齒宴華堂，嫚綠妖紅醉春色。爭如此處是瀟洒，左右牙籤散圖籍。暑風韵玉脫豹胎，凉月影金交兎魄。我來登軒同賦詩，試問何如嚴武宅。
城南塔院 范端臣 
青天寥廓地輪囷，雲海蒼茫萬里春。渺渺江風吹不斷，塔中人與太虛鄰。
登釣臺 范端臣 
此地有天險，雙臺千仞崗。眼寬知世窄，皇極便神傷。慘澹諸峰立，縈紆一水長。振衣懷古罷，新句入斜陽。
又仙山行 范端臣 
仙山仙山鬰嵯峩，紫煙氤氳生綠波。飛瓊玉樓不知處，雜佩丁璫隔烟語。三青山鳥去不來，六龍落日只啣哀。呼聲嗷嗷動天地，老蛟吹涎海波沸。
嶺南鞭春 范端臣 
一辭湖上月，三見嶺南春。怪鳥呼如鬼，癡猿立似人。蠻商通海舶，漁戶雜江濱。尚有鞭牛扑，紛拏起路塵。
題靈洞路 范端臣 
傍溪多立石，逕轉特勾衣。雲兼晚色至，葉带秋聲飛。孤鷺忽驚去，片雲明殘暉。
石磴 范端臣 
短策將我影，照盡山前溪。夤緣入風磴，歷覽窮攀躋。不須剪梧桐，自倚青冥梯。
洞橋 范端臣 
橋邊十丈水，折幹餘風霆。橋下一泓水，泠然照吾纓。世故暫如失，茲山得深行。
下洞 范端臣 
孤煙靈洞遠，未羨三茅山。柏子得妙見，梅花有奇攀。雖無金碧麗，高士昔所關。
怪石 范端臣 
人間足安危，頃刻異候狀。唯應山中石，不受客塵障。搜奇貯元龍，飛雲勞魯望。
天池泉 范端臣 
天然水泓洞，不涸亦不涌。紛披石苔靜，掩翳寒茗擁。微風不生波，金剎影時動。
輓龍圖待制徐良能墓 范端臣 
少日蜚聲竦白袍，暮年策足上青霄。功名略已追前輩，事業真堪托後凋。諫草半焚烟寂寂，瑣窗一夢夜寥寥。古塘原上誰行路，只有哀笳引葬簫。
新嫁別 范端臣 
隣家新婦誰家女，昨日嫁來今日去。徘徊欲去呼問之，何乃遽遭姑舅怒。婦欲致詞先淚雨，妾在村東年十五。長成只待嫁良人，不識人間離別苦。妾從五歲遭亂離，頻年况逢年凶饑。母躬蠶桑父鉏犁，耕無餘糧織無衣。十年辛苦寸粒積，倒篋傾囊資女適。豈知薄命嫁良人，招得偷兒夜穿壁。曉看奩橐無餘遺，羅綺不見空淚垂。公姑忌妾遣妾去，歡意翻成長別離。公姑遣妾妾難住，出門惘失來時路。不恨良媒恨妾身，生離不爲夫征戍。我聞此語長嗟咨，誰知賊遣人分離。撫人捕賊官乃職，縱賊不捕官何爲。婦言妾去君莫語，偷兒如鼠官如虎。
題游叫巖 范端臣 
溪心磧石圓如磨，巖腹精廬冷似冰。弭楫來游衝夜雨，翛然一叟對孤僧。
鵝湖山 范端臣  西湖
繚垣千尺秀峰環，臺殿參差杳靄間。更借西湖一千頃，爲君題作小孤山。
秀野亭 范端杲 
高着春山最蔚藍，截然屹立白雲端。小亭爲愛依青壁，野色當窗指點看。
遊寶惠寺山 范端杲 
不到茲山久，寒梅又著花。白煙叢古木，烏鵲倚枯槎。路轉衝危石，泉流漲淺沙。不堪回首處，樵唱起嘔啞。
香山塔院 范端杲 
招提登覽處，野客興偏濃。路入千層翠，窗涵萬疊峰。溪聲來小院，雲影落長松。幸對老僧榻，焚香話苦空。
賦青田 姚述堯 
水繞山圍景物賒，樓臺相望酒旗斜。暮雲低鎖門前柳，曉日輕籠陌上花。簇簇魚鹽喧賈市，聲聲弦誦半儒家。我來亦爲邦人慶，寫入新詩一笑誇。
句 姚述堯  西湖
曾濕西湖雨。
乙丑仲冬自甯遠來遊陽華 李長庚 
沿崖渡水六七里，劃見幽巖畫屏倚。却躡長虹信步行，下瞰淺清皆脚底。漫郎泉石之董狐，妙語品題良不誣。千巖萬壑果何似，吾家九疑真不如。
丁卯清明約鄧致道遊陽華 李長庚 
我來挈挈倦塵沙，下馬無心更憶家。不怨客中逢熟食，只知醉裏是生涯。花邊頓覺春光老，柳外還驚日脚斜。甚欲與君尋勝去，何妨著脚到陽華。
與致道約遊陽華尋以雨阻追和山谷集中岑公澗二絕句韻  其一 李長庚 
垂垂雨脚幾時晴，便擬扁舟乘興行。想得斜川今更好，勝遊恨不繼淵明。
與致道約遊陽華尋以雨阻追和山谷集中岑公澗二絕句韻  其二 李長庚 
陽華妙處吾能說，泉響風摇環珮聲。定是山靈嫌俗駕，電光掣過雨如傾。
己巳七月遊陽華 李長庚 
遥指斷崖如削瓜，碧雲一朵是陽華。莫言空洞中無物，須信嶄巉不可家。已聽泉聲響環珮，更看山色媚煙霞。一邱一壑平生事，不覺歸鞍带暝鴉。
長庚紹興十九年七月十九日嘗遊陽華後十有二年復以是月是日從鄉曲諸公再到巖下感今追昔因成十韻 李長庚 
陽華近七里，不到餘十年。乃知聲名鎖，能障山水緣。今日與鄰曲，勝遊追斜川。瘦藤穿犖确，一葉弄潺湲。巖扃隠翠竹，梵宇浄青蓮。一笑躡飛虹，毛骨清欲仙。婆娑寶瓔珞，放浪玉壺天。曲肱卧盤石，滌耳聽流泉。片雲飛雨來，更覺秋凜然。酒盡與歸去，千林昏暝煙。
次韻江府判遊陽華江丈□春間携家再來 李長庚 
塵外非無境，壺中自有天。從來招別駕，於此漱寒泉。銘已得元結，記須煩子年。重遊知更好，出谷趁鶑遷。
陳士淳主簿舉似與嚴慶曾主簿鄧伯允仙尉同到陽華佳句且有巖下弄琴舟中吹笛之樂長庚雖不奉勝遊輒繼高韻  其一 李長庚 
說着幽巖意已清，那堪地近一牛鳴。塵縈俗累不容到，若見山靈煩寄聲。
陳士淳主簿舉似與嚴慶曾主簿鄧伯允仙尉同到陽華佳句且有巖下弄琴舟中吹笛之樂長庚雖不奉勝遊輒繼高韻  其二 李長庚 
陽華山水自雙清，况弄朱絃金石鳴。我是行人那敢聽，恐翻別調作離聲。
陳士淳主簿舉似與嚴慶曾主簿鄧伯允仙尉同到陽華佳句且有巖下弄琴舟中吹笛之樂長庚雖不奉勝遊輒繼高韻  其三 李長庚 
雲水光中語更清，從他山寺晚鍾鳴。滿船載月歸來好，一笛穿雲裂石聲。
紹熙癸丑二月二十六日蔣助教言正招遊陽華婆娑巖下薄暮乃歸得詩五絕以紀其事  其一 李長庚 
春風今日扇微和，觸目江山發興多。如畫幽巖無十里，輕衫短帽得婆娑。
紹熙癸丑二月二十六日蔣助教言正招遊陽華婆娑巖下薄暮乃歸得詩五絕以紀其事  其二 李長庚 
偶尋三逕到陽華，碧玉珍瓏真可家。追想舊游如夢寐，摩挲石刻但咨嗟。
紹熙癸丑二月二十六日蔣助教言正招遊陽華婆娑巖下薄暮乃歸得詩五絕以紀其事  其三 李長庚 
巖下留連且盡歡，不知紅日半銜山。歸時林壑風煙暝，頼有昏鴉相伴還。
紹熙癸丑二月二十六日蔣助教言正招遊陽華婆娑巖下薄暮乃歸得詩五絕以紀其事  其四 李長庚 
我老思爲漫浪翁，暫來却恨去匆匆。山頭日色赤如血，照映川原草木紅。
紹熙癸丑二月二十六日蔣助教言正招遊陽華婆娑巖下薄暮乃歸得詩五絕以紀其事  其五 李長庚 
我識陽華六十年，當時面目故依然。清泉白石都無恙，華髮蒼顔只自憐。
紹熙甲寅五月十七日從令尹張濟之早飯獅子巖晚飲陽華巖夜闌乘月泛舟而歸  其一 李長庚 
朝游獅子晚陽華，翫水看山樂可涯。野鶴沙鷗慣看客，一雙對立渡頭沙。
紹熙甲寅五月十七日從令尹張濟之早飯獅子巖晚飲陽華巖夜闌乘月泛舟而歸  其二 李長庚 
到此令人憶漫郎，筆端妙語發天藏。泉聲潄玉生秋思，不減湖中五月凉。
紹熙甲寅五月十七日從令尹張濟之早飯獅子巖晚飲陽華巖夜闌乘月泛舟而歸  其三 李長庚 
雨餘山色媚晴暉，無事孤雲自在飛。坐到黄昏尤不惡，載將明月滿船歸。
題昭明廟 汪遠猷 
生爲明哲沒爲神，一點英靈著處新。秋浦溪山最留意，法華禪定是前身。九州託庇陰功大，六字加封寵渥頻。更有使君書事實，幽沉從此愈昭伸。
題靈巖洞 李知己 
三巖九洞絕塵寰，問訊真人得縱觀。丹就已乘仙鶴去，雲深元有老龍蟠。鐵船泛海源流遠，玉柱擎天星斗寒。劈破莓苔認詩句，欲歸傳作畫圖看。
句 朱時敏 
集英殿下初登第，神虎門前便挂冠。
早朝 魏吉甫 
鳴珂曉入奉天門，仰見宸居氣象尊。斗轉星回新歲月，龍盤虎踞舊乾坤。國威震疊邊陲肅，帝澤汪洋浪井溫。雒邑鎬京相對峙，萬年周業付神孫。
比同彥平謁希顔千里昆仲千里留醉短項翁彥平有作鄙拙者亦不能已勉强亂道幸笑覽 樂備 
君不見便腹邊先生，齁齁晝眠貯五經。又不見長頭賈都尉，喋喋問字聒人耳。兩人挾策煩天機，俱忘其羊乃其理。不如此翁不知書，肩高頤隠形侏儒。胸中無物祇嗜酒，酒至輒盡甯留餘。有時花帽賓客前，清辯傾倒如流泉。不辭伴客竟佳夕，第恐吻燥舌本乾。主人從今莫言窮，有此自足當萬鍾。但令時與聖賢對，勿學鄙士中空空。我昔已自聞其風，向來一笑欣相逢。他時訪戴不必見，徑須奓戶呼此翁。
次馬得閒幽居客至韵 樂備 
吾道如君有幾人，生憎輕薄白頭新。林泉卜築何妨靜，詩酒尋盟不厭頻。小雨汀洲松浦霽，斜陽花草玉峰春。芒鞵竹杖須乘興，快取平生見嬾真。
次韵得閒晚春即事 樂備 
新晴初照屋山頭，春欲歸時事事幽。詩著硬黄容我掃，酒拚大白共君浮。幸聞邊備初無警，喜見農功漸可鳩。老去所期如此爾，人間底事更關愁。
某屬聞少伊廣文歸別墅將挂其冠然乎富貴恐不免耳欲謁未能因成古詩奉迓某無策可去斷章不忘健羨也 樂備 
明光宮高麗鳷鵲，三聲朝雞報宮鑰。車如流水馬如龍，門外斗量無處著。歸來日晏僕亦痡，豪芒飽暖歸妻孥。豈無道德絢爛者，意作霖雨言爲謨。何人著眼高蓬蓽，彊仕之年髮如漆。便抽手版挂衣冠，把住窮愁甘似蜜。人言進退誠兩塗，退者真智進者愚。要當程力之所底，未省逸路排輕車。馬侯制行如圭璧，五色文章發金石。不知持此將安之，天下寶當天下惜。秋郊凉入菰蒲間，新詩落筆不作難。應憐俗駕難回者，更費移文過北山。
玉笥山鄧仙 何异 
有懷霽月光風度，出宰青山綠水鄉。羽檄交馳公事了，一鋪真畫一爐香。
一犁春雨圖 何异 
負郭先疇二頃餘，飽看雨後著耕夫。軟紅塵裏家山夢，却就君家閲畫圖。
章少機建小閣用陳伯强韵 何异 
樓居草草假三間，便覺星辰手可攀。最喜坐中先得月，不妨睡處也看山。林疏啼鳥秋彈曲，天闊飛鴻曉捲班。對鏡清吟無限好，典衣冷債幾時還。
題李國博東園 何异 
東園吟思玉蟾清，園客開門古意生。冰硯雲燈深洞宇，春花秋草舊宮城。人藏密樹尋聲見，鷺下寒池照影驚。三十分司泉石主，馬蹄塵外得聞名。
題環翠閣 何异 
環翠閣邊無點埃，盡收清致助吟才。溪頭月落漁煙散，岸口城低野色來。斜檻半依秋樹出，小窗知爲北山開。沙禽古水閒相趁，悞入疏簾靜却回。
宗老堂 何异 
巋然獨存靈光殿，再世襲封康樂公。此堂宗老正類此，盡在相傳衣鉢中。佳人一笑粲玉齒，願公壽考仍歡喜。子如父，父如子，燈燈接續無窮已。
控巴臺  其一 何异 
閲武弓刀勁利，留賓歌舞清妍。紅映連檣燈火，翠浮隔岸人煙。
控巴臺  其二 何异 
臺上小留歸客，臺前穩繫扁舟。三宿翠微閣上，一程白帝城頭。
浮石山莊 何异 
天巧不易覷，覷巧不難著。狐裘或反衣，鑄鐵真成錯。此亭對此石，層層水初落。憑高得其要，他景皆可略。蒼波繞廬阜，白浪縈衡霍。魚龍出變怪，鱗鬣紛拏攫。初疑海上來，根株相連絡。又疑泗濱渡，清潤可磨琢。水石兩奇特，賓主一笑樂。猶想峴山亭，清名與山託。
高峰山 何异 
快登十里壇，望極千里眼。天近風轉清，地高日難晚。禽聲自圓熟，山色真平遠。再來除荆棘，踏月歸路穩。
安源院 何异 
施田樂貳卿，讀書吳吏部。石跡猶可尋，青山亦如故。春深笋蕨香，歲熟倉箱富。坐久遂忘歸，更問鍾山路。
鍾山寺 何异 
貳卿追綠野，一壑飽清泉。詩到永嘉上，山如靈隠前。生涯歸古寺，遺照對枯禪。二百餘年話，來同三月天。
大華山 何异 
地靈推寶蓋，奇崛跨三州。帝座聯樞極，星躔值斗牛。江南誇絕勝，仙伯揖浮邱。舊觀依山脚，崇壇冠嶺頭。懷哉二真意，特地一時留。爭謂神丹熟，誰知瑞氣浮。妄傳異人氣，遽遣老臣收。雲外嘗交戰，風前枉運籌。利鋒皆瓦礫，勇銳失貔貅。歛幟驚逋伏，還兵敢逗遛。桂司歸內府，芝檢動前旒。遺鏃砮牙細，纏灘馬蹟稠。一承丹凰詔，雙擁翠雲裘。功滿三千行，神參八極遊。後先鸞與鶴，乘跨虎兼虬。仙樂宣新響，文枰化故楸。玄壇開豁敞，紫洞鎖深幽。雞豢餘空竇，龍投按舊湫。斬妖留血樹，化石望仙舟。鵝垍晴飛雪，茶凹暑挾秋。退心披峻嶺，浄手掬寒流。石銳矛頭似，山長劍脊侔。路危行九曲，臺險過三休。靈藥從人乞，薰爐足意謀。三廬騰瑞相，五嶽記真遊。雷電歸驅使，雲天托庇庥。遺蹤難紀載，著句欠旁搜。四萬八千歲，五城十二樓。近疑連絳闕，遠想接滄洲。招隠仙翁意，吾簪此可投。
將之豫章別葆光先生 張堅 
西山喚我陪輕舉，上館留君養大還。莫起世間離別念，他年相見兩童顔。
鶴廟松 張堅 
誰種飛仙百丈梯，風摧雨折昔人非。憑誰寄語楊員外，留取孫枝待令威。
茅山雨中 張堅 
踈踈霧雨閟朝晴，不那浮雲先自生。傳語洞靈休勒駕，而今逋客已歸耕。
句 郭見義 
半落半開梅好處，似無似有草生時。
和姜邦傑感興 葉翥 
枌梓交遊盡，靈光巋獨存。聲名今綺皓，公論自推尊。
送芍藥  其一 葉翥 
清和天氣屬良辰，芳事枝頭迹已陳。閒涉小園銷永晝，尚留紅藥殿餘春。栽培元是根宜地，幻化須知花有神。約定明年身更健，詩篇又見一番新。
送芍藥  其二 葉翥 
枌社光榮晝錦歸，新移紅藥著花時。慇懃折贈難虛擲，要向詩翁覓好詩。
題謝清音道人扇面 葉翥 
歸休謝去世間忙，看畫題詩引興長。忽見遠山來几席，方知妙筆出閨房。百杯歌徹行雲住，萬象心營點墨香。珍重製成團月扇，清風滿座自生凉。
同姜邦傑游南湖 葉翥 
聯騎上南明，清譚意自傾。雲垂山掩翠，風靜雨飛聲。幽壑藏舒景，清溪漾晚晴。從容共樽酒，欲別正關情。
和姜邦傑贈別 葉翥 
研席當時輩，凋零只兩翁。榮歸會面喜，話舊此心同。景物詩篇富，交情古道隆。明朝斟別酒，問訊付郵筒。
題興道院藍光軒 葉翥 
出郭纔咫尺，便覺山意幽。招提立絕頂，寶塔凌空浮。小軒足娛客，下有清溪流。翠岫供遠眺，直欲明雙眸。平蕪草肥軟，飽飼眠吳牛。沙頭水色靜，飛上馴白鷗。人稀日亭午，野渡橫孤舟。坐久意逾爽，吹袂風颼颼。想當三伏天，凜然如素秋。簿書叢裏來，恍若脫羈囚。乘興偶登覽，不謂成勝游。平生志所願，一壑與一邱。脚力到佳處，須作信宿留。南峯只在眼，不必勞冥搜。當時輞川圖，景物有此不。學貴守所見，出處各異謀。淵明亦高哉，未肯屈督郵。
顧野王讀書堆 錢良臣 
伊昔邊烽備不虞，太平移作梵王居。而今江表全無事，借我三椽更讀書。
題龍潭石巖 馬大同 
攬轡觀風只課程，風雲要挹楚鄉清。晨旌幾礙觀山目，夜柝翻驚夢月情。觀者寧知部使者，平生元是老書生。滄浪何處無人識，欲往從之一濯纓。
過九疑 馬大同 
帝德于今祀萬年，如何遺像託疏椽。憑誰爲假丹青手，付與梅仙十萬錢。
過九疑  其一 馬大同 
平生夢想九疑高，原隰驅馳敢憚勞。肅肅衣冠朝帝所，此行端不爲遊遨。
過九疑  其二 馬大同 
行盡平岡十里間，好山迎我翠相環。九疑更在雲深處，祇恐天高不可攀。
過九疑  其三 馬大同 
宇宙纔分便有山，茲山戢戢序成班。重華遠矣遺風在，好似相從揖遜還。
過九疑  其四 馬大同 
人與韶音渺莫聞，山如羽衛自森森。不封不樹知何處，漫說零陵古到今。
過九疑  其五 馬大同 
二妃千古恨難刊，不謂南巡遂不還。空使湘江江上竹，至今猶染淚痕斑。
過九疑  其六 馬大同 
何侯拔宅登仙去，虞帝因山作廟基。人物由來相代謝，不知陵谷幾遷移。
答誠齋 程如 
衡門時反關，一室甘却掃。文墨脫紛總，書林恣論討。闖然未足意，清矣濯懷抱。揮灑烏絲新，浸淫黄卷好。後來應手摹，前輩休腹稿。君意不期知，予心以爲寶。
句 曾槃 
還持病眼將昏力，來看仙山未了青。
題呂公巖 金靖 
護田綠水轉山樊，滴翠羣峰列巨杉。洞外僧藍侵斗漢，澗邊人跡隔仙凡。深深雲谷春長在，寂寂松扉夜不緘。此處得名爰自我，要須題作呂公巖。不用湔廳向水邊，乘風宜坐此巖巔。山陰樂事真何似，觴詠終能勝管絃。
題浄樂院壁 薛仲邕 
再到招提已六年，谿山雲霧總依然。飄零莫笑渾無用，自謂功名可著鞭。
胡澹庵招宴 余鳳 
稱藩割地竟何如，抗疏孤臣只索居。萬死不回三寸舌，千金空募一封書。醉中益抱蒙塵恨，夢裏猶呼和議愚。長脚老奸今已朽，請君努力上安車。
子吳子某既結茆竹洲以娛親復于居之前沼爲亭以朝爽名之蓋亭西面於晨興看山爲宜 吳儆 
抱甕自灌園，勝遊貴人門。有口自酌酒，勝與俗人言。園中多蔓草，晨夕費鋤芟。遇夜或風雨，安得久盤旋。村酒不常有，有亦多苦酸。而况醉中語，繆誤人所嫌。不如飽喫飯，清風北窗眠。眠多則無覺，夢境仍多端。惟有古斷簡，言行皆聖賢。讀之未竟篇，眵昏如夢間。讀竟亦何爲，聚訟徒喧煩。厭煩以靜勝，又類枯木禪。揠苗不耘苗，亡羊兩茫然。何如池上亭，虛曠可看山。山色日夕佳，晨興夜氣還。宴坐日過午，清陰猶未遷。西山倦拄頰，南山興悠然。晚山雖好不遮日，誰能觸熱望長安。
題新安僉廳拄笏亭 吳儆 
高山如高人，可仰不可褻。山中老鋤犁，山前走車轍。終日對孱顔，如目不見睫。高人與高山，千里風期接。妙思入青冥，毫端寄明滅。况復簿領中，見此寒岌嶪。悠然境意會，芻豢端自悅。手板亦何爲，趨走背汗浹。從渠且倒持，吾自支吾頰。
題騎牛圖 吳儆 
汗血聲利場，舉世循一軌。霜風老觳觫，松路石齒齒。牛瘦僕夫疲，累累山谷裏。兩翁非病狂，顧獨不取彼。牛背有佳處，未可語俗子。夷齊向千載，凜凜有生氣。試問齊景公，烏用馬千駟。
代陳無己述懷 吳儆 
胡馬嘶北風，越鳥依南枝。人生有氣類，千里傾風期。君看漆室女，中宵倚楹悲。從君不憚遠，秋露濕人衣。南山白石爛，漫漫何時旦。獨立占少微，搔手空三歎。
和孫先生彥及棣華堂詩韵 吳儆 
大雅久不作，聲色淫鄭紫。古來非一秦，焚厄故如此。西都盛經學，聚訟自茲始。建安委道真，典午事玄理。錦縠蔚雲霧，組紃亦信美。後生不著眼，千古空信耳。誦習號純儒，曠達稱高士。有如富賢賈，多藏不能使。又如病酒狂，沉酣糟粕旨。源流日以遠，循襲不爲恥。先生秉大雅，江東今夫子。持身不夷惠，漫仕無慍喜。學術心自得，筌蹄視經史。蘭舟翼桂楫，巨川端可涘。我家世從公，公欲出泥滓。愚不堪世用，非人不我以。破屋蔭蓬根，春薺老牆址。寂寞誰肯顧，公獨不我鄙。遺之珠玉篇，諄諄說友弟。直欲障頹波，肯與爲茅靡。觀公用意處，可與召穆比。弟兄吾手足，父母吾怙恃。盡此菽水歡，還勝有酒醑。古來願爲兄，日月不可弭。聖賢師百世，河海潤千里。公如大醫王，一世膏肓起。
寄題鄭集之醉夢齋 吳儆 
利欲醺人心，濃如飲醇酎。沉湎死不休，寧論千日久。豈知糟邱中，醒狂亦時有。天地育萬彙，亦各賦匹偶。人情豈相遠，好惡隨妍醜。集之年方壯，濯濯春月柳。性獨與人殊，無婦奉箕箒。丈室誇醉夢，作詩詔朋友。古來醉夢人，亡羊孰先後。寒儒醉糟粕，酸澀寧可口。莊生夢蝴蝶，幻境徒紛糾。富貴得志士，列屋羅螓首。象牀粲錦幄，疎綺深朱牖。酣寢喚不醒，鼻息春雷吼。梅花霜雪姿，紙帳蔬荀臭。問君有何好，甘作老鰥叟。窮狀徒纍纍，鴦債長負負。猶如荷旃人，難論純綿厚。但問雪煎茶，何如羊羔酒。
次韵南軒先生榕溪閣閣山谷所名也 吳儆 
紹聖用事臣，黨與紛相樛。當代幾忠良，一朝咸黜幽。太史坐直筆，愈黜名愈休。消長關否泰，天意匪人謀。纍臣誰司城，獨爲景物留。當時西復南，萬里不停輈。誰知百年定，欲起九京遊。積莽新陳迹，寒泉薦冰甌。想當千騎臨，水木寒蕭颼。我公今伊傅，茲焉少夷猶。炎方凋瘵餘，公來今已瘳。榕溪兩甘棠，千載誰劣優。太史後凋松，公如巨川舟。
汪叔耕見訪不數日別去惡語爲贈兼簡子用子美二友 吳儆 
負釁得老窮，掃軌事幽屏。跫然羅雀門，有客頎而整。悲歡十年別，樽酒清夜永。妙句時驚人，盈軸肯傾廩。三日語未休，霜寒夢歸省。臨流分別袂，波光照孤影。重念吾故人，雪屋清燈冷。劉子抱遺經，深井汲修綆。曹子中庸學，天理窮性命。老驥鼓不作，搴旗望公等。天晴風日佳，何時過鼪徑。石鼎燃豆萁，冰葅煮湯餠。
題陳仲禮四知軒且當折柳之意 吳儆 
陳侯一世豪，筆力萬人敵。卧之百尺樓，平視劉玄德。收斂湖海氣，一室僅容膝。平生不欺心，自護如拱璧。客來問字細論文，旋糶官粱買酒樽。夜深四壁冷徹骨，酒酣一笑溫如春。三年官滿何所畜，滿船稚乳書幾束。長安侯門高於天，束薪炊米桂炊玉。問君持此將安歸，君言歲收可百斛。吾儕本無膏粱念，况今老矣其何欲。宰相時來則爲之，切莫倒行夸食肉。
寄題淳安陳令君讀書林 吳儆 
能吏事深刻，商利謹毫釐。俗吏趨期會，簿書自羈縻。寥寥絃歌聲，千古空餘思。還淳山水邑，令君丘壑姿。邑民本無事，君亦何所爲。治己物自治，化行風薦移。君復何所欲，讀書常不足。拄腹五千卷，插架三萬軸。曾未出毫芒，萬室已蒙福。堂東松竹林，昔時閟荒榛。堂中燈燭光，昔時照紅裙。今何聲吾伊，蕭蕭風雨晨。問君有社稷，亦復有人民。奈何獨自苦，學道則愛人。
以竹牀贈楊信伯古詩代簡 吳儆 
此君丘壑姿，不受世炎凉。那知猶有用，未免斤斧傷。矯揉加尺度，指繞百鍊剛。直節甘枕藉，凜氣薦冰霜。紈扇有用舍，杞桮真賊戕。所用已卑賤，幸升君子堂。用之苟非人，珪璧污閨房。君家鴻鵠羣，風雨今對牀。故令厠其間，貴賤可兩忘。他時飛雪或不常，煩君拂拭懸虹梁。除非高士延孺子，無令年少辱真王。
和唐秘校見貽長篇 吳儆 
君才離奇卧壑松，力回萬牛匠非哲。我如坎井可窺底，短綆未汲固自竭。饑寒驅置簿領中，巧匠旁觀指濡血。逢人首下尻益高，敢遇督郵腰不折。憧憧往來窮朝昏，負負江湖弄風月。邑雖陋室無佳士，稍輸城府開私謁。平生聞人說項斯，秀句秋江更清澈。鼯徑經雨忽蛩然，傾囷倒廩不我屑。渥洼汗血絕後殿，天球河圖合前列。要知冷煖須自知，舐蜜中邊不容說。癡兒徒癡不了事，相留湯餠未暇設。如今豈止傾蓋舊，向者固已聞風說。命之窮達有宿分，男兒功名在晚節。未應種豆趣南山，試一上書干北闕。君不見少陵流落老更窮，長歎自比稷與契。
題李休寧藏齋 吳儆 
璧玉世所珍，常以十襲藏。虎豹亦自愛，霧雨澤其章。璧玉瑱玷缺，郊廟登琮璜。虎豹養成文，倏變風飛揚。李侯知愛子，納於道德場。劚翳開雲扃，挹潔抗風窗。萬軸架牙籤，千篇垂琳琅。燈火秋夜永，爐薰春晝長。黄卷對聖賢，北窗卧羲皇。欲不接耳目，心靜發天光。性守蹈宮庭，禮教嚴範防。城堅無畏敵，楫具川可航。茲焉寄游息，鵬路觀翺翔。
宿神潭洪氏醉經堂 吳儆 
久客急歸程，風雨事馳騖。黄流鳴澗壑，餘波或被路。堆埼珠聯屬，石徑齒齟齬。籃輿惴危登，杖策阻深度。行行忽平崗，神潭渺東注。徒旅鳩後先，煙火休薄暮。主人延客入，丈室千卷聚。醉經揭佳名，巨軸舒新句。我亦舊高陽，糟粕嘗已屢。人言薄滋味，舌根恐未具。君但中聖賢，當自知佳處。
題祝聖寺 吳儆 
金碧照征涂，松竹開幽徑。山僧壽八十，腴貌精視聽。囊鉢罄錙銖，棟宇事嚴整。如公方外人，視世一泡影。辛勤畢此生，更欲傳不泯。當家茀父菑，居位蠹國政。視公豈容誅，三歎發深省。
楊村道中邂逅趙仁甫 吳儆 
修途轉清溪，孤村带寒日。瀟灑竹間亭，意行成小立。賓主莫誰何，悠然良自適。俄有貴公子，胡驄摇寶勒。下馬相勞苦，呼酒道疇昔。遂令麋鹿姿，頗爲人物色。佳實進霜堅，異釀引寒碧。興盡還獨歸，沙頭寒月白。
題陽山寺 吳儆 
憶昨去家時，凉風肅巾屨。閭里重遠別，祖席煩親故。期會趨晷刻，倉卒戒徒御。首尾遍吳楚，復退分携處。歲月拂塵壁，廊廡識故步。故人新絳帷，方屨盈外戶。褰裳喜我來，寒溫問良苦。樽酒開驩顔，雞黍羞珍具。欲少爲君留，歸心已先騖。年少未仕初，飽食厠庠序。束書事遨遊，光陰等閒度。一爲升斗縻，奔走窮朝暮。欲學不可得，雖悔復誰諉。諸君其早圖，前覆戒吾車。
獨酌 吳儆 
松竹開幽徑，蓬蒿閟荆扉。庭前兩梧桐，濃綠涵清輝。南楹開半山，晨夕異煙霏。樽酒自賓主，幽鳥更塤箎。飲罷兩無言，還讀淵明詩。
早起 吳儆  洞庭湖
積雨霽窮秋，柴扃立清曉。溪光照煙岫，未覺秋容老。溪邊烏臼林，他日沒飛鳥。濃綠半枯枝，殷紅亂衰草。摇落想騷人，洞庭風嫋嫋。
送吳令君 吳儆 
吾欲贈君以彭澤江邊之柳，不如贈君以傅巖野外之梅。柳色但知管離別，梅花獨首百花開。花開雖托桃李徑，成實終爲廊廟材。冰霜清冷溪橋側，聊與人間作春色。日邊調鼎待君來，已聞驛使傳消息。
贈吳令君 吳儆 
綠槐庭院鎖薰風，雙雙乳燕穿簾櫳。石榴花蹙宮羅樣，荔子枝翻蜀錦紅。海山秀色藏日色，衮作英豪儀上國。鵬翼瀾翻徙北溟，龍媒夭矯東西極。高蹤逸韵不容攀，家聲世德以蟬聯。吏能精銳龔黄上，人物風流晉宋間。海寧巖邑千山底，牛刀割雞聊爾耳。卷入河陽滿縣花，風行鄭國垂街李。往歲如今杅桐空，今年衣褐足虞冬。往歲如今新陳腐，今年麰麥盈千鍾。田家宴喜歌時豐，咸知陰相有神功。炰羔擊豕趨城東，金璧樓臺煙靄中。瞻彼南山遥舉酒，插花起舞爲君壽。神人歡樂何其多，令君福祿如山河。
送王國器歸宣城 吳儆 
吾不送君以南浦傷離之曲，吾不送君以渭城惜別之觴。君今跨馬行遠陌，陌上槐花日已黄。槐花黄時舉子忙，君心應逐白雲翔。君來桃李春未晚，喜君幽韵如蘭芳。東風披拂香滿路，君不即人人豈忘。澄江靜練楚天長，疊嶂高樓秋月凉。使君高會羅紅粧，樽前醉客第王楊。明年上國富春光，風帘煙柳沙河塘。集英班退馬蹄疾，都人爭看綠衣郎。
題古巖舊嘗侍孫先生題名巖中二首  其一 吳儆 
白日瀟瀟松徑靜，紅蕖冉冉洞門深。風涵廣宇生虛籟，夢破西窗上夕陰。景物眼前渾似舊，塵埃題處忍重尋。羸驂落日孤村路，塵土依然滿病襟。
題古巖舊嘗侍孫先生題名巖中二首  其二 吳儆 
覆簣一拳進，嵌空百肘寬。僧房因石室，蟻穴夢槐安。塵路十年別，松風六月寒。凄凉舊題處，不忍更重看。
過叢桂堂故叔祖教授讀書之所 吳儆 
古瓦頹垣迹已陳，孤猿別鶴自哀吟。可憐叢桂煙蕪沒，惟有一池春水深。秀木千章新過雨，寒山一带暮傷心。清風明月時來此，夢斷雲飛何處尋。
送洪史君赴闕移節會府 吳儆 
史君文彩漢相如，暫向明時綰左符。爲郡似家身似客，視民如子吏如奴。魯公金石光千古，吏部文章妙兩都。戴白垂髫相與語，如公治行向來無。
酹月亭 吳儆 
周郎人道古英雄，漢室顛危合奮忠。萬里中原猶未復，一朝赤壁偶成功。新亭且對江山勝，陳迹俱隨歲月空。把酒仍歌前後賦，九原喚起老坡翁。
和金尚書棣華堂詩韵 吳儆 
自甘顔巷傳家學，敢比虞庠覿國光。幸不北轅求適楚，寧須挾策去遊梁。下承上覆期相庇，蒂固根深會益芳。吾黨未能冥一唯，爲裁狂簡斐然章。
晚步 吳儆 
水靜偏明眼，山高不受塵。晴沙棲白鳥，野渡集歸人。問字誰持酒，行歌有負薪。娟娟孤月影，獨覺向人新。
拾梧子 吳儆 
雞犬三家市，蓬蒿一畝宮。春盤厭笋蕨，秋子積梧桐。客夢五年過，文盟千里同。時清臺省貴，衮衮看諸公。
送錢虞仲兄弟 吳儆 
燈火相從總角初，只今已是十年餘。窮愁懶漫吾猶故，文采雍容子甚都。連璧肯來同寂寞，歸鞍寧不少躊躇。風流一別應如雨，儻有來鴻細作書。
次韵李提點雪中登樓之什二首  其一 吳儆 
高情應與水雲寬，江北江南望渺漫。逐馬銀盃端可賞，屯邊鐵甲得無寒。已知與國同休戚，且慶豐年表治安。殺氣已消春意動，曈曈日色上雲端。
次韵李提點雪中登樓之什二首  其二 吳儆 
朝來園柳變融和，深院啼鴉少客過。清坐漸看銀色遍，佳眠更覺溜聲多。謾誇明月舟中興，爭似銷金帳底歌。夜入蔡州擒叛將，擬將椽筆頌元和。
和呂守環秀堂三首  其一 吳儆 
久合鳴珂上九關，一麾猶許飽看山。豐年諸縣公事少，燕寢清香兵衛閒。鳥度屏風明水鏡，雲生畫棟擁螺鬟。向來蛛網蝸涎污，勝處豈非天地慳。
和呂守環秀堂三首  其二 吳儆 
一州如斗带溪山，空翠家家遶畫欄。丘壑自非胸次有，雲煙誰暇靜中看。衣冠共識家風在，閭里方知漢法寬。戴白垂髫相與語，今年有飯飽加餐。
和呂守環秀堂三首  其三 吳儆 
田家但識豐年樂，見說花城日更長。如獲從公時拄笏，尚能援筆侑飛觴。雞豚社甕年年酒，柿栗園林樹樹霜。更倩漁郎問樵徑，深山深處是吾鄉。
休日飲直之運屬家 吳儆 
天與吾人臭味同，一官落魄郡城東。偶逢休暇追鳬鶩，閒拂塵埃勘鼎鐘。適意不知華衮貴，醉餘聊看舞裙紅。只愁寒漏催羣動，又踏朝靴逐曉風。
次徐令韵 吳儆 
少日曾披九虎關，誰憐投老却乘邊。貳車謾說半刺史，多稼惟欣大有年。榆柳關河無犬吠，牛羊阡陌斷烽煙。玉關人老知無用，廟算如今出萬全。
還程彥舉詩卷 吳儆 
文采於菟見一斑，舊知句法有淵源。慇懃不廢琢磨力，圓熟幾無斧鑿痕。明日風煙空有夢，何時樽酒得重論。秋來景物皆佳句，寫寄銀鈎莫厭煩。
清明陰雨呈同舍 吳儆 
薄薄輕寒作許陰，村村花柳爲誰新。良辰欣見百五日，冠者仍餘五六人。冷雨凄風連午夜，飛花流水一年春。窺園未阻江東興，陌上應多翠黛顰。
弋陽道中 吳儆 
積雨今朝霽，東臯晚日紅。人家深蔽樹，野水闊浮空。久客仍行役，青春已過中。嶺頭凝望處，腸斷白雲東。
和劉守韵 吳儆 
使君元是一高僧，宿昔詩成自不禁。便合元劉論伯仲，豈同郊島費呻吟。浮雲出岫本無意，立雪齊腰謾覓心。掃灑煙塵須博大，看看九虎下綸音。
送張丞歸平江 吳儆 
來何遲暮去何忙，不道離人欲斷腸。清節如君誰可繼，遺風他日愈難忘。鱸肥酒熟歸時好，水綠山青去興長。便恐鵷行須簉羽，藍橋風月兩相忘。
次韵李提點雪中登樓之什 吳儆 
樓高思遠入天涯，瑶海光中景象賒。未說因風翻柳絮，須看和月上梅花。山茶有句真成畫，庭柏無心不受誇。人物梁園零落久，一時勝賞屬詩家。
番陽道中 吳儆 
畫楯朱甍綠靄中，華顛翠岫倚輕風。行人腸斷古烏處，猶在雲山東復東。
寓郡城客舍熱不可寐與程彥舉坐語達旦 吳儆 
淡月微雲對倚樓，無聲河漢自西流。高城忽起梅花弄，散作晴空萬里秋。
壬午二月桃方盛開雪積其上光輝紅潤不可形狀以二詩紀之  其一 吳儆 
夭桃先已醉春風，青女猶爭造化功。應與騷人嫌太赤，故將鉛粉注深紅。
壬午二月桃方盛開雪積其上光輝紅潤不可形狀以二詩紀之  其二 吳儆 
粲粲乘鸞萬玉妃，肯將紅豔鬭光輝。只應侍宴瑶池罷，猶带天邊醉色歸。
偶成 吳儆 
晚來一雨破炎蒸，蕉葉葵花照眼明。稍與燈花尋舊約，却嫌庭樹作秋聲。
趙同叔開軒植竹以自娛樂諸公雖爲賦詩而未嘗有見之者某不日北歸同叔亦爲楚令尹矣詩以餽之  其一 吳儆 
手種琅玕翠竹行，幽窗一見自心凉。君家有此揚州鶴，倦客無由對一觴。
趙同叔開軒植竹以自娛樂諸公雖爲賦詩而未嘗有見之者某不日北歸同叔亦爲楚令尹矣詩以餽之  其二 吳儆 
夜來新月已如霜，倚玉縈風別是香。說與東君須早計，扁舟早晚下瀟湘。
寓壺源僧舍三絕  其一 吳儆 
風簷淅淅褪新青，書展殘燈翳復明。讀罷離騷還獨坐，此時此夜若爲情。
寓壺源僧舍三絕  其二 吳儆 
悶來掩卷已三更，風露涓涓月滿庭。閒撲流螢衝暗樹，危梢點點墮寒星。
寓壺源僧舍三絕  其三 吳儆 
歸來閉戶還高枕，窗隙微通月影斜。風急忽驚烏鵲起，空階蔌蔌墮松花。
簟送人詩代簡二首  其一 吳儆 
一幅冰紈織翠筠，風涵秋水碧鱗鱗。北窗高卧正須此，捲似閑曹吏隠人。
簟送人詩代簡二首  其二 吳儆 
幽窗相對小匡牀，藍淺紗輕水麝香。退食歸來高枕處，滿林風雨夢瀟湘。
題月巖 吳儆 
題詩山寺不勝多，人力爭如造化何。安得短篷巖下瀨，長看清影照寒波。
答范石湖牡丹詩 吳儆 
滿城桃李已塵埃，麗日稠紅次第開。竹裏柴扉掩春晝，坐看蜂蝶去還來。
以烏紗巾餉客 吳儆 
落托烏紗墊角巾，已將清泚滌京塵。請君便漉淵明酒，醉後從他雪滿簪。
題劉氏幽香亭 吳儆 
雪後園林無限好，松間風月有餘清。見他桃李動歸興，想見梅花不勝情。
和張幹三公亭 吳儆 
三公偉績絕前塵，千古凌煙向月明。剪盡甘棠殺風景，遺民猶記舊亭名。
說謎三絕  其一 吳儆 
滿身珠翠間花鈿，舞到梁州最可憐。一捻宮腰如束素，清風明月畫堂前。
說謎三絕  其二 吳儆 
楚楚衣裳兩頰紅，冠兒斜墜脚兒弓。夜來塞上無消息，玉筯偷彈對曉風。
說謎三絕  其三 吳儆 
奔波來往一生忙，方寸包藏不可量。用盡心機還骨立，爲他人作嫁衣裳。
宴邕守樂語 吳儆 
騶馭曾鳴帝里珂，一麾出守古牂牁。龍媒入貢漢天子，銅柱重聞馬伏波。萬里爭傳麒麟像，滿城歡唱舊襦歌。著人茉莉花如雪，不醉花前花奈何。
甲辰春蒙恩召試時年六十  其一 姜特立 
霜滿頤間雪滿簪，已甘蕭散卧山林。如何六十公孫子，尚作當年舉子心。
甲辰春蒙恩召試時年六十  其二 姜特立 
君王初未識相如，誰與慇勤薦子虛。莫笑粗官便無用，粗官也解試中書。
恭和御製玉津園詩 姜特立 
輦路雲開雨脚踈，君王游樂萬幾餘。滄波不盡烟中景，清唱忽來江上漁。此日丹青須立本，何人詞賦似相如。小臣賡載無他語，但詠山河壯帝居。
松石歌壽皇太子殿下 姜特立 
萬生總總各殊稟，中間變化通希夷。大椿一萬八千歲，蟠桃結實千年期。雖云閲世最久遠，要自與物同推移。不如長松老爲石，仙家舊事尤瓌奇。嘗聞道士馬自然，曾見天寶觀前屈鐵枝。指云此木三千年，去後合變堅凝姿。當時山上五里松，龍拏虎蹲相與蛻化無餘遺。六丁夜半奉玉敕，雷公䃸磹轟取之。陽侯河伯亦好事，洪濤巨浪移荒陂。至今空山斷壑所，遺者一塊未許千金窺。壺山柏木不足道，康干節理由人爲。何如此石最耐久，萬年千載無成虧。上不爲女媧補天闕，下不爲顓皇搘地維。直將送似廣成子，日與西母對坐同盤嬉。蓬萊海水會清淺，廣成之壽無窮時。
仰和令製臘中三白 姜特立 
六花紛委地，隨物賦圓方。未戒土牛候，先呈玉馬祥。月孤難耀彩，句妙與爭光。不獨誇三白，深宜熟五粱。
木犀 姜特立 
木芙蓉蕊未經霜，籬畔黄花尚歛房。正冷落中才吐艷，不思量處猛聞香。釀成雲壑澄清氣，滌盡炎鄉熱惱腸。便欲架巢枝上宿，學他徐老愛花狂。
西湖素公愛余泊舟小詩畫爲扇子 姜特立  西湖
老子詩中那有畫，阿師畫裏自兼詩。我非今世王摩詰，子豈前身李伯時。烟月正臨青嶂落，灘聲惟許白鷗知。可憐半幅鵝溪絹，寫此寒江一段奇。
早朝 姜特立 
迷曉逆風飄漏遠，驚秋堕葉響廊深。五更又上籃輿去，忘却當年調笑吟。
寄華亭黄用之 姜特立 
陸機不聽華亭鶴，張翰還思吳郡鱸。何似故人無一事，菊花時節獨携壺。
謝人惠詩二首  其一 姜特立 
鑪鎚鍛鍊不遺力，造化窮鎪無遁情。每對時人思杜老，不知能事屬先生。
謝人惠詩二首  其二 姜特立 
九攻莫下墨子守，一矢難摧飛衛鋒。始悟從前最高著，向來未肯付渠儂。
偶題 姜特立 
莫恨盧姬嫁得遲，尚能料理舊容儀。班姑陳后承恩早，衰悴難堪似少時。
歲暮直舍感懷 姜特立 
歲暮坐公館，永懷時序遷。雪消殘臈外，春到蚤梅邊。夜色侵烏鵲，年光送管絃。無人同晤語，輸寫頼詩篇。
道堂以梅結屏 姜特立 
歲寒三友要君知，不比凡花兒女姿。頗愛槎枒却高古，正嫌糾結玷幽奇。豪夸何用錦爲障，瀟洒須添露作帷。可是道人多事在，橫斜請看昔賢詩。
偶題 姜特立 
花事匆匆一餉空，清和池館轉薰風。綠陰似欲專清夏，不許林間見落紅。
借書戲作 姜特立 
無書閲市交何少，有書覓羊趣何卑。爭似北鄰兩公子，不嫌俗士笑渠癡。
借庵  其一 姜特立 
吾師自有庵，何必從人借。聞道架虛空，大千同一舍。
借庵  其二 姜特立 
天地即吾廬，胡爲號借居。趙州無住著，不用更還渠。
覓龍涎巧石  其一 姜特立 
何年雲斧斸煙巒，散在先生燕坐間。袖裏吾將有東海，憑詩乞與小巑岏。
覓龍涎巧石  其二 姜特立 
甲蠡淺俗棗仍昏，沉水龍涎氣最芬。敢望凝香如燕寢，竹爐聊欲試氤氳。
和徐判院見惠詩篇  其一 姜特立 
姚魏誰教混草萊，今朝老眼爲君開。建安自有親衣鉢，知道詩翁不姓梅。
和徐判院見惠詩篇  其二 姜特立 
細知詩律析秋毫，况是天然筆力高。便好鋪張清廟頌，不須追逐楚人騷。
和徐判院見惠詩篇  其三 姜特立 
新詩贈我繞朝鞭，敵手相逢一憮然。迦葉見花吾未解，靈均此秘子能傳。
和徐判院見惠詩篇  其四 姜特立 
弔徃文高古戰場，麗天星斗射寒芒。也知深奪曹劉氣，不用濃熏班馬香。
閏七夕 姜特立 
此夕從來天上少，斜河休問夜何其。不須更恨歡娛短，已是人間十日期。
同官直舍有木犀一株盛開與余脩竹惟隔屏牆爾暇日因共言清香綠陰不妨相過異時亦是一段佳話遂成小詩 姜特立 
小山叢桂隔牆陰，曲檻脩篁別作林。芳意不孤符有德，寒梢相近本無心。春多得地生何幸，歲晚爲鄰分益深。頼有高人發佳致，因成盛事寄微吟。
送陳寺丞得請補外歸鄉 姜特立 
京華正是熱官地，公獨胡爲起歸意。家傳相業百未施，請佩左符聊一試。相君道德人中英，達識早保懸車榮。君王屢詔不肯起，祇今父子俱芳馨。小春十月壺山尾，橘柚垂黄風日美。青衫昔出紫袍歸，拜壽雙親親色喜。
楊誠齋作日屋名小暘谷次其韻 姜特立 
旋規暘谷敵霜天，掩映金烏上紫烟。困睡不愁揮甕肘，坐吟無復聳詩肩。
和張時可 姜特立 
一榻蕭然文字林，閉門十日卧春陰。園林寒重鶑聲寂，風雨時長草色深。坐念治聾違社酒，遥知搜句攪春心。莫愁鴈鶩分行進，簿領難埋曠士襟。
黄用之遷居奉寄  其一 姜特立 
聞道秋來過別居，秋風應已入琴書。草玄正要一區宅，入蜀何須駟馬車。
黄用之遷居奉寄  其二 姜特立 
盡傾清俸買新居，橐內無金只有書。不用鄰人借輿馬，已知家具少於車。
賦汪先輩昆仲聽雨軒 姜特立 
堂堂兩蘇公，秀峙自西蜀。一朝入京師，聲價喧寥廓。聯翩取膴仕，鳴鳳在阿閣。方干赤霄上，忽向青雲落。黑風吹紫荆，天涯兩飄泊。始感韋郎詩，對床尋舊約。篇章屢致意，念此友于樂。生死竟乖違，歸來已非昨。汪君胡爲此，一官未渠縛。兄弟自師友，閉門方苦學。便作聽雨謀，無乃計已錯。早榮或有悔，晚達亦不惡。問學須淵源，文字要追琢。歲久道自富，時來功不薄。但學蘇公賢，嘲誚且莫莫。
講官沈大監獻東宮米字回賜筆墨因作小詩以求墨 姜特立 
聞道寶書天上去，却携香墨袖中歸。安西紙背曾題識，黟餠文房要發揮。素篋想藏玄玉炯，晴窗應試翠雲霏。先生不作曹瞞吝，分我東齋發易機。
題共閒亭五首  其一 姜特立 
幾年玉殿領仙班，霜滿烏靴塵滿冠。寄語山花與溪鳥，今回莫作故吾看。
題共閒亭五首  其二 姜特立 
太行日暮車盤處，灧澦波翻舟下時。惟有亭中無一事，坐看忙殺利名兒。
題共閒亭五首  其三 姜特立 
楊葉屢穿非是妙，庖刀未缺更須藏。何人識得閒三昧，袖手急流滋味長。
題共閒亭五首  其四 姜特立 
花光摇曳猶多事，鳥語軥輈徒自喧。誰是如今愛閒者，請來此地說風幡。
題共閒亭五首  其五 姜特立 
競前正作螘旋磨，逐物方知鵲失真。安得此身隨杖屨，却來堂上作閒人。
訪約齋三絕  其一 姜特立 
滿城車馬隘如雲，百萬人家暗市塵。忽到南湖湖上看，始知物外有高人。
訪約齋三絕  其二 姜特立 
雲鏡亭前水滿陂，渚漚堤上翠成帷。煩君爲我買笭箵，去作南湖踏浪兒。
訪約齋三絕  其三 姜特立 
城中不異在郊坰，百畝園池夏木清。若爲借我三間屋，相伴哦詩過一生。
和張倅湖上十絕  其一 姜特立 
曾訪高人舊隠居，詩情平澹宦情踈。緹屏今日雖泥軾，芸閣它時合校書。
和張倅湖上十絕  其二 姜特立 
曠士同游興自濃，那堪霽景上曈矓。忽驚畫手開千嶂，不見愁眉蹙兩峯。
和張倅湖上十絕  其三 姜特立 
湖邊柳色媚清漣，湖上新荷疊綺錢。料得高人初出郭，眼中風物一醒然。
和張倅湖上十絕  其四 姜特立 
仙山那許世人來，有底今朝洞戶開。青鳥想傳佳客至，不須驚汝問莓苔。
和張倅湖上十絕  其五 姜特立  长江
休日吟邊引興長，豈容簿領更相妨。怪君詩思如河决，曾夢西江水滌腸。
和張倅湖上十絕  其六 姜特立 
寶叔祠前落照紅，平湖萬頃碧涵空。箇中有景君能道，添入三賢詩句中。
和張倅湖上十絕  其七 姜特立 
群彥俱堪議相氈，小詩聊爾出穠纖。梅山老子何多幸，收得連珠歸玉奩。
和張倅湖上十絕  其八 姜特立 
盡將丘壑捲胸中，醉帽歸時御晚風。明日府公催吏牘，可堪騎馬踏香紅。
和張倅湖上十絕  其九 姜特立 
兩山勝處古墳多，多少英賢發詠歌。它日浮家釣清瀨，腰章吾欲換漁蓑。
和張倅湖上十絕  其一○ 姜特立 
夕寒山水閟清暉，歸到華堂月半扉。傾倒錦囊無賸語，風光那得更相違。
直舍作小砌 姜特立 
直廬迫高墉，隙土止尋丈。杇人累殘甓，園叟舁新壤。方成一簣積，已覺寸心爽。餘芳分禁掖，疎翠眇林莽。雖無崑閬趣，便有濠濮想。繞吟消永日，靜對延孤賞。聊成兒女劇，終契山林往。爲語平泉公，經營毋太廣。
續麗人行 姜特立 
畫師不作春風面，豈是玉容容易見。動人正在阿堵中，妙處猶須著歌扇。沉香亭邊初睡起，鬒髮瓏鬆薄梳理。欠伸背面故作妍，半靨牆頭出桃李。畫成衆目爭回顧，只欠孫娘折腰步。似見不見愁殺人，始是人生腸斷處。愁腸易斷可奈何，古往今來此恨多。君不見李夫人，不肯回身看漢君。又不見楊太真，擁行莫戀屬車塵。自古蛾眉多蠹國，玉顔畫就還傷神。
中秋寓直東宮是夕當月蝕雲興不見 姜特立 
中秋令節每多陰，况復清居鶴禁深。幸免蝦蟆矜毒吻，不妨蟋蟀伴孤吟。連旬病腹難容酒，獨夜清眠不愧衾。二八孤光應未闕，小樓猶得共登臨。
謝楊誠齋惠長句 姜特立 
平生久矣服時名，况復親聞玉唾聲。便擬近師黄太史，不須遠慕白先生。巨編固已汗牛積，長句尤能倚馬成。今日詩壇誰是主，誠齋詩律正施行。
和答劉慶遠 姜特立 
夙昔何嘗卑小官，已將富貴等閒看。科名不上韓公榜，事業難登漢將壇。念舊詎能忘里社，避喧終欲掛朝冠。故人不爲吟招隠，更極吹噓借羽翰。
人惠酴醿 姜特立 
少年著意玩時芳，每愛風枝玉雪揚。老去此心渾忘却，不堪猶作故時香。
使北二首  其一 姜特立 
萬里持哀使北荒，偶能成禮報君王。中原舊事成新恨，添得歸來兩鬢霜。
使北二首  其二 姜特立 
略無險阻蔽皇居，底事當時醉寐如。若使賈生參國論，便應咽死更無書。
使北 姜特立 
持哀萬里敢辭難，汴泗都歸指顧間。車上去程依北斗，馬頭歸夢到南山。頗驚魏國山河少，尚覺周家境土慳。聖主若圖恢復計，直須神武取榆關。
渡淮喜而有作 姜特立 
船過淮南岸，心如已到家。何常異風景，正爾辨戎華。病體辭深轍，征衣脫舊沙。江南即仙國，何必上星槎。
賦張舍人抱嘯堂五首  其一 姜特立 
長身踽踽萬夫雄，抵掌燕然立駿功。韜畧故家傳圯上，行藏高志似隆中。
賦張舍人抱嘯堂五首  其二 姜特立 
自古英雄困里閭，風雲相遇藉吹噓。何人得似徐元直，說與君王蚤顧廬。
賦張舍人抱嘯堂五首  其三 姜特立 
不擁吳姝與趙姬，不箋爾雅作書癡。只今抱膝緣何事，北望中原有所思。
賦張舍人抱嘯堂五首  其四 姜特立 
餘子紛紛見每卑，鸞凰鷄鶩謾相隨。當時一笑無人解，此意寧容俗士知。
賦張舍人抱嘯堂五首  其五 姜特立 
毛生脫穎請行日，祖逖聞鷄起舞時。何似草廬長嘯罷，從容起立漢家基。
禁中聞杜鵑 姜特立 
飛叫入仙城，千門夜未扃。那知清禁裏，却有野人聽。
苦熱二首  其一 姜特立 
天地無情處，青林不動時。扇車熱爐鞴，竹簟煖琉璃。蟬喘烟生樹，蚊饕汗浹肌。不知秋後鬢，留得幾莖絲。
苦熱二首  其二 姜特立 
寸炬已如灼，積冰殊未凉。禦寒終有具，治熱更無方。坐溜午時汗，狂尋子夜漿。如何得鄒律，吹下九秋霜。
潘德久永嘉佳士也聞其能詩久矣而不我過僕一日以小詩挑之遂携古風見訪次韵奉答 姜特立 
聞名渴見面，未合長相思。紛紛數來人，誰契此心期。識公恨不早，委刺方嫌遲。正欲我輩人，共此一段奇。良賈雖深藏，有寶人得知。被褐既懷玉，脫囊可無錐。聊將一縷麻，換此五色絲。曲意相假借，仁衷恕嘲嗤。子懷諒已伸，我慚亦自貽。此道久凋喪，相從當在茲。
陸嚴州惠劍南集 姜特立 
不躡江西籬下跡，遠追李杜與翱翔。流傳何止三千首，開闔無疑萬丈光。句到桐江賸深穩，氣含玉壘舊飄揚。未須料理林間計，蚤晚明堂要雅章。
送宇文尚書歸蜀之官遂寧 姜特立 
吾聞峨眉秀絕幾千古，下有人才紛可數。長公少公兩玉人，一以爲龍一爲虎。先生晚出躡其後，萬里東來謁明主。青衫羸馬百官底，一紀重經啟封土。要將馮翊試長材，故向蓬溪開督府。當時三鱣張講肆，今日雙麾趨郡所。白頭老父來挽舟，朱組門生爭負弩。莫辭迢遞溯夔峽，便見奔騰下牛渚。西川東國一陶鈞，盡灑沙堤丞相雨。
送米與人 姜特立 
乞米未傷廉，送米豈爲辱。且炊子美飯，試慁伯夷腹。雖無乳烝豚，便可蔬當肉。料得賢孟光，舉案懽自足。
和劉建昌除夕有欠我飲屠蘇之句 姜特立 
閒愁客底費驅除，可復先生得自娛。商陸火添人獨坐，沉檀香冷歲還徂。望家年甲那堪數，祭酒詩神合少蘇。來歲黄堂當此夕，不知能解寄詩無。
扈駕青城呈劉建昌 姜特立 
閶闔門開紫禁通，金梔千炬蠟花紅。胡爲白水漁竿客，也在黄幡豹尾中。三徑只今荒未了，一尊何日屬相同。寒儒不恨遭逢晚，猶勝書窗老蠹蟲。
和劉建昌都下立春 姜特立 
岧嶢天闕五雲飛，日上觚稜曉影移。合殿侍臣頒綵樹，誰家纖手送青絲。寒禁粉蕊香猶淺，煖入陳根綠尚遲。從此江山春意動，使君拚費幾多詩。
賦桐廬陳守瑞粟圖 姜特立 
仲尼不瑞麟，周公旅命禾。兩聖本一道，胡爲有殊差。麟固首四靈，可賀亦可嗟。或云一角獸，莫能辨真訛。鶡雀奏天子，朱鴈興樂歌。文士頌連理，野夫獻嘉瓜。羽毛草木異，皆物之精華。於事竟無補，徒然務矜誇。食乃民之天，有一皆可嘉。君不見豐年樂歲人鼓腹，凶年死人如亂麻。以此較得失，周孔道不頗。桐廬陳使君，理道蠲煩苛。蠱敝既振飭，刑罰從寬科。民生樂其業，自足致時和。有農獻嘉粟，累累來山阿。數穗至八九，紛然一何多。圖狀競傳玩，誌牒爭編摩。使君政將成，爲祥理則那。促歸不待滿，合上金鑾坡。嘉禾闕補亡，精筆非君何。
早朝 姜特立 
欹眠側耳數寒更，欲起未起心不平。何似山間渾睡足，卧看紅日上窗明。
蛺蝶二首  其一 姜特立 
水上蜻蜓木上蟬，醯鷄飛舞甕中天。如何爾獨多情思，結得千花百卉緣。
蛺蝶二首  其二 姜特立 
園林五月綠漫漫，雨後輕狂尚作團。夏老不知花事退，猶疑春色在欄干。
和陸郎中放翁韵 姜特立 
遥知三徑長荒苔，解組東歸亦快哉。津岸紛紛群吏去，船頭衮衮好山來。平時佳客應相過，勝日清尊想屢開。若許詩篇數還往，直須共挽古風回。
得句 姜特立 
得句勝於得好官，平生事業蠹魚間。近來世味尤如蠟，唯有吟詩不奈閒。
偶成 姜特立 
盥面知新瘦，看書覺近昏。風霜不相貸，老意與誰論。
聖駕幸東宮 姜特立 
仙仗天臨下五雲，承華氣象一時新。薰風澹蕩飄黄繖，瑞腦紛紜點翠裀。綵服戲時天一笑，寶巵捧處日重輪。從今家國同休慶，且壽雙親一萬春。
海棠 姜特立 
絢麗繁霞綵，熒煌瑞錦堆。夜深疑睡去，日暖怕慵來。
柳絮 姜特立 
隨風弄日碎春雲，撲戶穿帷惱殺人。底事飄揚少拘束，愛將豪縱去酬春。
丁未九日青宮侍飲 姜特立 
重陽開燕侍清躬，次第携壺到菊叢。仙手撚花親泛酒，此時榮遇少人同。
次韵木犀 姜特立 
老火西馳燒鄧林，此花孤絕更清深。犀紋隠隠通肌骨，羽葆層層間彩金。殘蕊尚堪然古鼎，生香長得汎秋砧。形容盡入詩人筆，不爲唐賢歎陸沉。
石盆水窠 姜特立 
數葉玉簪敷翠，一拳水石含秋。何須坐我濠濮，自覺心清境幽。
賦海檜 姜特立 
孤根從何來，遠自滄海植。轉移失生意，刔剔費人力。攣拳蛇蚓結，沮喪丈夫直。餘妍撐孤翠，枯理上微液。僅供盆盎玩，竟閼參天色。安得拉風雷，一夜拔千尺。
偶成 姜特立 
僻習難施日用間，老人拗事更相關。愁來得句翻成樂，忙裏尋詩却是閒。
聞常伯韓公下世感賦  其一 姜特立 
逸軌高標不可扳，風流人物晉唐還。胸襟磊落塵埃外，尊酒淋漓筆硯間。英氣一朝歸碧落，高文千古映青山。繐帷莫奠知音淚，極目樓邊有愧顔。
聞常伯韓公下世感賦  其二 姜特立 
六義湮淪吾道東，敢將見處與人同。後生不遇東坡老，前輩今無南澗翁。四偈真能垂具眼，瓣香端欲嗣宗風。遺編一見如生面，悵望新阡恨不窮。
出使過嘉禾城外 姜特立 
江南清絕處，此地數經過。疎柳依秋浦，歸船亂晚波。王侯幾蟻穴，天地一漁簑。安得玄真子，同編唱和歌。
送徐撫幹二首  其一 姜特立 
便便滿腹貯詩書，狗監何人薦子虛。半世一官供偃蹇，羣公極力藉吹噓。莫辭去佐芙蓉幕，猶勝閒乘觳觫車。文雅風流府中望，它時合在玉堂居。
送徐撫幹二首  其二 姜特立 
莫嗟骨相未封侯，媺惡窮通本不侔。文似陳琳須草檄，賦如王粲好登樓。時平上幕宜多暇，酒賤清歡亦易謀。荔子丹時簪末利，可能無句寄中州。
人送雙鴈 姜特立  洞庭湖
卑栖籠檻尚成雙，莫嘆凋零未著行。猶勝孤飛千萬里，洞庭波上冷吳霜。
次韵秋日五首  其一 姜特立 
四山秋色冷銀牀，燕坐高齋興味長。何物與公堪比德，寒花晚節最馨香。
次韵秋日五首  其二 姜特立 
冉冉寒雲滃曉扉，涓涓墜露滴秋衣。興來倚杖看蒼石，無限空山木葉飛。